**รายงานการประชุมสภาเทศบาลนครขอนแก่น**

**สมัยสามัญ สมัยที่ 4 ประจำปี พ.ศ. 2560**

**วันที่ 20 ธันวาคม 2560 เวลา 10.00 น.**

**ณ ห้องประชุมนครเป็งจาล อาคารป้องกันฯ ชั้น 2 เทศบาลนครขอนแก่น**

 **ผู้เข้าร่วมประชุม**

1. นายเรืองชัย ตราชู ประธานสภาเทศบาลนครขอนแก่น

2. นายกฤษฏ์ สว่างไสว สมาชิกสภาเทศบาลนครขอนแก่น

3. นายบุญฤทธิ์ พาณิชย์รุ่งเรือง สมาชิกสภาเทศบาลนครขอนแก่น

4. ว่าที่ร้อยตรีบัญชา สิงห์คำป้อง สมาชิกสภาเทศบาลนครขอนแก่น

5. นายโกเมน กันตวธีระ สมาชิกสภาเทศบาลนครขอนแก่น

6. นายปรมินทร์ เลาหะพันธุ์ สมาชิกสภาเทศบาลนครขอนแก่น

7. นางสาวนริสศรา เรืองศร สมาชิกสภาเทศบาลนครขอนแก่น

8. นายมานพ หวังสวัสดิ์โอฬาร สมาชิกสภาเทศบาลนครขอนแก่น

9. นายบุญสม วิจารจันทร์ สมาชิกสภาเทศบาลนครขอนแก่น

10. นายวรินทร์ เอกบุรินทร์ สมาชิกสภาเทศบาลนครขอนแก่น

11. นางกิตติพล อ้วนไตร สมาชิกสภาเทศบาลนครขอนแก่น

12. นายถนอมทรัพย์ สรรพโส สมาชิกสภาเทศบาลนครขอนแก่น

13. นายกนิษฐ์ อาวัชนาการ สมาชิกสภาเทศบาลนครขอนแก่น

14. นางวรินทร์พร ณิชาภัทร์นารากุล สมาชิกสภาเทศบาลนครขอนแก่น

15. นายปฎลชัย พัฒน์ดำรงจิตร สมาชิกสภาเทศบาลนครขอนแก่น

16. นายวันชัย ซื่อศิริสวัสดิ์ สมาชิกสภาเทศบาลนครขอนแก่น

17. นายธนภณ กิตติวิมลชัย สมาชิกสภาเทศบาลนครขอนแก่น

 **ผู้ไม่เข้าประชุม**

1. นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น ลากิจ

2. นางรัชดา ลีลาสวัสดิ์ชัย สมาชิกสภาเทศบาลนครขอนแก่น ลากิจ

3. นางสาวภาสินี ธีรภานุ สมาชิกสภาเทศบาลนครขอนแก่น ลากิจ

4. นายภาสกร กาญจนวรางกูร สมาชิกสภาเทศบาลนครขอนแก่น ลากิจ

5. นายสุพัฒน์ พงษ์เพียจันทร์ สมาชิกสภาเทศบาลนครขอนแก่น ลากิจ

6. นายสมภพ วงศ์ก่อ สมาชิกสภาเทศบาลนครขอนแก่น ลากิจ

7. นางสาวจันทนภา แสวงการ สมาชิกสภาเทศบาลนครขอนแก่น ลากิจ

**ผู้บริหารเทศบาลที่เข้าร่วมประชุม**

1. นายธีระศักดิ์ ฑีฆายุพันธุ์ นายกเทศมนตรีนครขอนแก่น

2. นายธวัชชัย รื่นรมย์สิริ รองนายกเทศมนตรีนครขอนแก่น

3. นายจุลนพ ทองโสภิต รองนายกเทศมนตรีนครขอนแก่น

4. นายมนตรี สิงหปุณณภัทร รองนายกเทศมนตรีนครขอนแก่น

5. นายชัชวาล พรอมรธรรม รองนายกเทศมนตรีนครขอนแก่น

6. ดร.กฤษณวรุณ ไชยนิจ ปลัดเทศบาลนครขอนแก่น

**ระเบียบวาระที่ 1 เรื่องที่ประธานแจ้งให้ที่ประชุมทราบ**

**ระเบียบวาระที่ 2 เรื่องรับรองรายงานการประชุมสภาเทศบาลนครขอนแก่น**

 **สมัยวิสามัญ สมัยแรก ประจำปี พ.ศ. 2560 เมื่อวันที่ 31 ตุลาคม 2560**

**ระเบียบวาระที่ 3 เรื่องขอเสนอญัตติขออนุมัติจ่ายขาดเงินสะสมเทศบาลประจำปี 2561**

 **เพื่อจ่ายคืนค่าปรับกรณีช่วยเหลือผู้ประกอบการก่อสร้างที่ได้รับผลกระทบจากการ**

 **ขาดแคลนแรงงานอันเนื่องมาจากการปรับอัตราค่าแรงขั้นต่ำ 300 บาท**

**ระเบียบวาระที่ 4 เรื่องขอเสนอญัตติขออนุมัติจ่ายขาดเงินสะสมเทศบาลประจำปีงบประมาณ 2561**

 **เพื่อจ่ายคืนค่าปรับกรณีให้ความช่วยเหลือกรณีเหตุการณ์ความไม่สงบทางการเมือง**

**ระเบียบวาระที่ 5 เรื่องขอเสนอญัตติขออนุมัติจ่ายขาดเงินสะสมของเทศบาลนครขอนแก่น**

 **ประจำปีงบประมาณ พ.ศ.2561**

**ระเบียบวาระที่ 6 เรื่องอื่น ๆ**

**ดร.กฤษณวรุณ ไชยนิจ ปลัดเทศบาลนครขอนแก่น เลขานุการสภาเทศบาลนครขอนแก่น**

เมื่อได้เวลา 10.00 น. นายเรืองชัย ตราชู ประธานสภาเทศบาลนครขอนแก่นได้ จุดเทียนธูปบูชา พระรัตนตรัย แล้วดำเนินการประชุมต่อไป

**นายเรืองชัย ตราชู ประธานสภาเทศบาลนครขอนแก่น**

สวัสดีครับ ท่านนายกเทศมนตรี ท่านรองนายกเทศมนตรี ท่านที่ปรึกษานายกเทศมนตรี ท่านเลขานุการนายกเทศมนตรี ท่านสมาชิกสภาเทศบาล ท่านประธานชุมชนคณะกรรมการชุมชนทุกท่าน วันนี้เป็นวันเปิดประชุมสภาเทศบาลนครขอนแก่น สมัยสามัญ สมัยที่ 4 ประจำปี พ.ศ.2560 ขณะนี้มีสมาชิกมาครบ
องค์ประชุมแล้ว ผมขอดำเนินการประชุมไปตามระเบียบวาระ

 **ระเบียบวาระที่ 1 เรื่องที่ประธานแจ้งให้ที่ประชุมทราบ**

**นายเรืองชัย ตราชู ประธานสภาเทศบาลนครขอนแก่น**

ก่อนอื่นต้องกราบขอประทานอภัย ขอประทานโทษ ท่านที่มาร่วมประชุมทุกท่านในการประชุมในวันนี้ มีการเลื่อนเวลานะครับ เรื่องที่ 2 ที่จะแจ้งให้ทราบก็เรียนท่านสมาชิกสภาเทศบาล โปรดแก้เอกสารตามญัตติของ วันที่ 12 ธันวาคม 2560 มีข้อความผิดเล็กน้อย วันที่ 12 ธันวาคม พ.ศ.2560 ญัตติขออนุมัติจ่ายขาดเงินสะสมของเทศบาลประจำปี 2561 ข้อความที่ขอแก้เป็นย่อหน้าที่ 2 บรรทัดที่ 3 ทางซ้ายมือของท่านจะเห็นได้ว่าเมื่อวันที่ 6 กันยายน 2559 ได้ให้ความเป็นชอบตามมติ ขอแก้ไขคำว่าเป็นให้ได้ใจความว่า ได้ให้ความเห็นชอบตามมติ ครม.เรื่องที่สองที่จะแจ้งให้ทราบวันนี้มีสมาชิกสภาเทศบาล ท่านรองประธานสภา คุณนันทวัลย์ ไกรศรีวรรธนะ ,สมาชิกสภาเทศบาล คุณจันทนภา แสวงการ , สมาชิกสภาเทศบาล คุณภาสกร กาญจนวรางกูร, สมาชิกสภาเทศบาล คุณรัชดา ลีลาสวัสดิ์ชัย ,สมาชิกสภาเทศบาล คุณภาสินี ธีรภานุ ,สมาชิกสภาเทศบาล คุณสมภพ วงศ์ก่อ ,สมาชิกสภาเทศบาล คุณสุพัฒน์ พงษ์เพียจันทร์ ขอลากิจ

**มติที่ประชุม รับทราบ**

 **ระเบียบวาระที่ 2 เรื่องรับรองรายงานการประชุมสภาเทศบาลนครขอนแก่น สมัยวิสามัญ**

 **สมัยแรก ประจำปี พ.ศ. 2560 เมื่อวันที่ 31 ตุลาคม 2560**

**นายเรืองชัย ตราชู ประธานสภาเทศบาลนครขอนแก่น**

ผมจะขอให้ที่ประชุมรับรองรายงานการประชุมสภาเทศบาลนครขอนแก่น สมัยวิสามัญ สมัยแรก ประจำปี พ.ศ. 2560 เมื่อวันที่ 31 ตุลาคม 2560 หากท่านใดจะขอแก้ไขและเพิ่มเติมได้นะครับ มีทั้งหมด 19 หน้า โดย ผมจะอ่านเรียงเป็นหน้าๆ ไปนะครับ หน้าที่ 1, 2, 3, 4, 5, 6, เชิญคุณปรมินทร์ครับ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

 ขอบพระคุณครับท่านประธานสภาฯ ครับ ขอแก้ไขตรงที่กระผมได้อภิปรายไว้นะครับ บรรทัดที่ 5 หน้าที่ 6 ครับตรง คำว่า รุ่นแรงต่อเด็กและสตรี ขอแก้เป็นความรุนแรง ครับ

**นายเรืองชัย ตราชู ประธานสภาเทศบาลนครขอนแก่น**

หน้า 7, 8, 9, 10, 11, เชิญคุณกฤษฎ์ครับ

**นายกฤษฎ์ สว่างไสว สมาชิกสภาเทศบาลนครขอนแก่น**

กราบเรียนท่านประธานสภา และสมาชิกสภาเทศบาล ผู้ทรงเกียรติ หน้าที่ 11 ที่ผมได้อภิปรายไว้ บรรทัดที่ 4 ซึ่งจะมีใจความดังนี้นะครับ ผู้เสียสละที่ได้รับผลกระทบ ส่วนหนึ่งก็บอกว่าแทนพี่น้องในเขตเทศบาลนครขอนแก่น ให้ตัดคำว่าส่วนหนึ่งก็บอกว่า ออก ใจความใหม่ จะเป็นดังนี้ครับ ผู้เสียสละที่ได้รับผลกระทบ แทนพี่น้องในเขตเทศบาลนครขอนแก่น

**นายเรืองชัย ตราชู ประธานสภาเทศบาลนครขอนแก่น**

 หน้า 12, 13, 14, 15, 16 17 ,18 ,และหน้า 19 ครบทุกหน้าแล้วนะครับ ไม่มีท่านใดขอแก้ไขเปลี่ยนแปลง ผมจะขอมติในที่ประชุมนะครับว่า สมาชิกท่านใดให้การรับรองรายงานการประชุมสภาเทศบาลนครขอนแก่น สมัยวิสามัญ สมัยแรก ประจำปี พ.ศ. 2560 เมื่อวันที่ 31 ตุลาคม 2560 โปรดยกมือครับ (สมาชิก ยกมือเป็นเอกฉันท์) สมาชิกยกมือเป็นเอกฉันท์นะครับ

**มติที่ประชุม : เป็นอันว่าที่ประชุมแห่งนี้ มีมติรับรองรายงานการประชุมสภาเทศบาลนครขอนแก่น สมัยวิสามัญ สมัยแรก ประจำปี พ.ศ. 2560 เมื่อวันที่ 31 ตุลาคม 2560**

 **ระเบียบวาระที่ 3 เรื่องขอเสนอญัตติขออนุมัติจ่ายขาดเงินสะสมเทศบาลประจำปีงบประมาณ 2561 เพื่อจ่ายคืนค่าปรับกรณีช่วยเหลือผู้ประกอบการก่อสร้าง ที่ได้รับผลกระทบจากการ ขาดแคลนแรงงานอันเนื่องมาจากการปรับอัตราค่าแรงขั้นต่ำ 300 บาท**

**นายเรืองชัย ตราชู ประธานสภาเทศบาลนครขอนแก่น**

 เชิญท่านนายกเทศมนตรีเสนอญัตติต่อสภาครับ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

เรื่อง ขอเสนอญัตติขออนุมัติจ่ายขาดเงินสะสมเทศบาลประจำปี 2561 เพื่อจ่ายคืนค่าปรับกรณีช่วยเหลือผู้ประกอบการก่อสร้างที่ได้รับผลกระทบจากการขาดแคลนแรงงานอันเนื่องมาจากการปรับอัตราค่าแรงขั้นต่ำ 300 บาท

เรียน ประธานสภาเทศบาลนครขอนแก่น

ด้วยเทศบาลนครขอนแก่น ได้รับคำร้องขอคืนเงินค่าปรับจากบริษัท นาซ่า ดีเวลล้อปเม้นท์ จำกัด ซึ่งเป็นคู่สัญญาในการก่อสร้างอาคารตลาดโต้รุ่งร่วมจิตร โดยเทศบาลนครขอนแก่นได้หักค่าปรับผิดสัญญา รวมเป็นเงินทั้งสิ้น 1,224,780 บาท (149 วันๆละ 8,220 บาท) ซึ่งคณะรัฐมนตรีได้มีมติเมือวันที่ 25 พฤศจิกายน 2556 เรื่อง การพิจารณาให้ความช่วยเหลือผู้ประกอบการก่อสร้างที่ได้รับผลกระทบจากการขาดแคลนแรงงาน อันเนื่องมาจากการปรับค่าแรงขั้นต่ำ 300 บาท โดยกำหนดห้วงระยะเวลาการให้การช่วยเหลือ ตั้งแต่วันที่ 1 มกราคม 2556 ถึง 22 เมษายน 2556 (112 วัน) ซึ่งในเบื้องต้นเทศบาลนครขอนแก่น ได้แต่งตั้งคณะกรรมการเพื่อพิจารณาการคืนเงินดังกล่าวและมี มติคืนเงินค่าปรับให้แก่บริษัทฯไปจำนวน 112 วัน เป็นเงิน 920,640 บาท (เก้าแสนสองหมื่นหกร้อยสี่สิบบาทถ้วน) โดยถอนคืนจากเงินรายรับเนื่องจากเป็นการคืนเงินในปีงบประมาณ (30 กันยายน 2557)

ต่อมา คณะรัฐมนตรีได้มีมติเมื่อวันที่ 18 พฤศจิกายน 2557 เพิ่มเติมจากเดิมช่วงระยะเวลาให้ความช่วยเหลือเพิ่มเป็น 23 เมษายน 2556 – 25 พฤศจิกายน 2556 และมติคณะรัฐมนตรี เมื่อวันที่ 6 กันยายน 2559 ได้ให้ความเห็นชอบตามมติ ครม. วันที่ 18 พฤศจิกายน 2557 โดยจังหวัดขอนแก่นได้มีหนังสือแจ้งเทศบาลนครขอนแก่นตามหนังสือที่ ขก 0017.2/ว25838 ลงวันที่ 30 กันยายน 2559 เรื่อง การให้การช่วยเหลือผู้ประกอบการก่อสร้างที่ได้รับผลกระทบจากการขาดแคลนแรงงาน อันเนื่องมาจากการปรับอัตราค่าแรงขั้นต่ำ 300 บาท เพิ่มเติมจากมติคณะรัฐมนตรีเมื่อวันที่ 25 พฤศจิกายน 2556 และเมื่อวันที่ 18 พฤศจิกายน 2557 ประกอบกับบริษัท นาซ่าดีเวลล้อปเม้นท์ จำกัด ได้มีหนังสือ ฉบับลงวันที่ 25 กันยายน 2558 ให้เทศบาลนครขอนแก่นคืนค่าปรับที่เหลือให้ครบถ้วน เทศบาลนครขอนแก่นได้ตรวจสอบความถูกต้องเรียบร้อยแล้ว บริษัท นาซ่าดีเวลล้อปเม้นท์ จำกัด เป็นผู้อยู่ในหลักเกณฑ์และเงื่อนไขที่จะได้รับการช่วยเหลือเพิ่มเติมตามมติคณะรัฐมนตรีจำนวนค่าปรับที่เหลือที่จะต้องคืน จำนวน 37 วัน เป็นเงิน 304,140 บาท (สามแสนสี่พันหนึ่งร้อยสี่สิบบาทถ้วน) เนื่องจากค่าปรับที่ได้รับไว้ดังกล่าวถือเป็นลาภมิควรได้ซึ่งการถอนคืนเงินรายรับในลักษณะของลาภมิควรได้นั้นตามระเบียบกระทรวงมหาดไทยว่าด้วยการรับเงิน การเบิกจ่ายเงิน การเก็บรักษาเงิน และการตรวจเงินขององค์กรปกครองส่วนท้องถิ่น พ.ศ.2557 ข้อ 96 (2) กำหนดไว้ว่า “การขอคืนภายหลังปีงบประมาณที่รับเงินเมื่อตรวจสอบแล้วเห็นว่าถูกต้องให้องค์กรปกครองส่วนท้องถิ่นจ่ายขาดเงินสะสมโดยต้องได้รับอนุมัติจากสภาท้องถิ่น”

จึงเรียนมาเพื่อโปรดพิจารณา และขอได้โปรดนำญัตตินี้เสนอต่อที่ประชุมสภาเทศบาลนครขอนแก่น เพื่อพิจารณาขออนุมัติจ่ายขาดเงินสะสม จำนวน 304,140 บาท (สามแสนสี่พันหนึ่งร้อยสี่สิบบาทถ้วน) ให้แก่บริษัท นาซ่าดีเวลล้อปเม้นท์ จำกัด ต่อไป

 ขอแสดงความนับถือ

 ธีระศักดิ์ ฑีฆายุพันธุ์

 (นายธีระศักดิ์ ฑีฆายุพันธุ์)

 นายกเทศมนตรีนครขอนแก่น

**นายเรืองชัย ตราชู ประธานสภาเทศบาลนครขอนแก่น**

มีสมาชิกท่านใดจะอภิปราย เชิญคุณธนภณ ครับ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาที่เคารพ เพื่อนสมาชิกผู้ทรงเกียรติ พี่น้องข้าราชการประจำ ผู้นำชุมชนที่ร่วมสังเกตการประชุมสภาเทศบาลนครขอนแก่น ในวันนี้นะครับ ต้องเรียนว่า ณ สภาแห่งนี้เคยเห็นชอบในสัญญาคู่ฉบับนี้ในการจ่ายเงินให้กับบริษัท ที่เรียกร้องขอเงินส่วนค่าปรับคืน ตามมติของ ครม.ที่ออกมาเป็นระลอก ๆ ก็มีหลายครั้งเท่าที่ผมอ่านดูในเอกสารน่าจะมี 3 ครั้ง เป็นอย่างต่ำ สืบเนื่องจากการที่เข้าเสนอสภาให้เห็นชอบในคราวที่แล้ว มีเอกสารหลายชุดหลายคู่สัญญา ซึ่งล้วนแต่มีรายละเอียดที่แตกต่างกันไปอย่างชัดเจน สภาแห่งนี้ผมเข้าใจว่าถ้าไม่ใช่เป็นการอนุมัติโดยผู้บริหารโดยตรงในช่วงที่อยู่ในงบประมาณของผู้บริหารที่มีอำนาจ ส่วนที่เหลือมาเข้าใจว่าเป็นการมาขออนุมัติให้สภาฯจ่าย อันนี้เป็นส่วนหนึ่งที่มีความแตกต่างกันว่าทำไมไม่ได้จ่ายให้เขาในคราวเดียวกัน ทำไมไม่เกิดการปฏิบัติให้เป็นในวาระเดียว โดยที่ไม่ต้องมาขออนุมัติจากสภาฯ ในหลายคราวในเรื่องเดียวกันนี้ นี่คือประการหนึ่ง อีกหนึ่งสาระของสัญญาคู่ฉบับนี้ ปรากฏว่าวันที่ลงสัญญามันเป็นช่วงของเดือน เอกสารหลายหน้าครับท่านประธานครับ เดี่ยวนะครับผมขออนุญาตครับ เดี่ยวจะเสียฤกษ์ยาม ผมยังค้นไม่เจอ ผมเข้าใจว่าคู่สัญญาฉบับนี้ ได้ลงนามกับเทศบาลในฐานะคู่สัญญาที่ทำการก่อสร้างปรับปรุงตลาดโต้รุ่งแผงลอย ก่อนเกิดวิกฤต เป็นเวลาหลายวันนะครับ ปรากฏว่าช่วงประมาณ 50 วันก่อน อยู่ในช่วงของการที่ครม. สั่งให้จ่ายเงินชดเชยช่วยเหลือเรื่อง กรณีขึ้นค่าแรง 300 บาท ทั่วประเทศมันก็เกิดความโกลาหลขึ้น ในเรื่องของคู่สัญญารัฐกับเอกชนเกิดเรื่องประการอย่างนี้เยอะมากทั่วประเทศ ผมมั่นใจอย่างนั้น เป็นเรื่องของการตัดสินใจของครม. นะครับของพรรคการเมืองที่บริหารบ้านเมืองโดยสำคัญเรื่องประโยชน์แห่งความชอบต่อคะแนนเสียงเป็นหลักก็เลยมีวิกฤตอย่างนี้นะครับผมแปลกใจว่าวันนั้นที่มีการพิจารณาเห็นชอบทำไมไม่ตั้งงบประมาณชดเชยต่อค่าแรงที่ถูกเปลี่ยนแปลงไปโดยคำสั่งของ ครม.นี่คือเรื่องน่าแปลกของวิธีคิดของฝ่ายรัฐ ว่าทำไมไม่รับผิดชอบครับ ทำไม่ให้เกิดปัญหาอย่างนี้กลไกอย่างนี้นะครับ สั่งให้เขาจ่ายเพิ่มก็ตั้งงบประมาณชดเชยมาตามที่สัญญาที่เกิด เรื่องอย่างนี้ประมาณการได้ครับว่าในสัญญาแต่ละฉบับของการงานก่อสร้าง หรืองานอะไรก็ตามที่จ้างทำนะครับ มันจะมีส่วนของค่าแรงปรากฏอยู่เท่าไหร่ ประมาณการว่าเป็นกี่เปอร์เซ็นต์ เป็นเท่าไหร่ แล้วคิดคำนวณหารของค่าแรงที่เป็นกรอบของค่าแรงที่รัฐประกาศเป็นขั้นต่ำของแต่ละพื้นที่ แต่ละจังหวัด เมื่อมีการเปลี่ยนแปลงทำไมรัฐไม่คิดตรงนี้นะครับ ทำไมไม่รับผิดชอบมาเลยครับ นี้เป็นคำถามหนึ่งที่ผมเชื่อว่า เรียนท่านประธานนะครับ ผมก็เห็นใจนะครับ ผมเชื่อว่าคณะผู้บริหารเทศบาลนครขอนแก่น ก็ไม่อาจก้าวล่วงไปตอบหรอกครับ จะเป็นการตั้งข้อสังเกตว่าเวลารัฐส่วนกลางอยากคิดอะไรพรรคการเมืองอยากคิดอะไร คิดตามอำเภอใจไม่ได้ครับ เมื่อท่านทำการใดโดยคิดตามอำเภอใจ เอาคนที่บ้านเชียร์เอามาทำ หรือคนที่อยู่ที่อื่นแล้วสั่งให้ทำ มันเป็นเรื่องไม่พึงเกิดขึ้นในการบริการรัฐกิจที่เป็นประเทศ ถ้าเป็นบริษัทเอกชนเชิญนะครับ ย้อนไปที่ประการสำคัญของสัญญาที่เกิดขึ้นนะครับ มันทำให้คู่สัญญาทำงานล่าช้าไปประมาณมากกว่า 150 วัน เพราะว่าขณะนี้มีการให้ชดเชยเงินที่เป็นค่าปรับคืน 150 วัน ยื่นประเมินมาแล้วกี่วันไม่แน่ใจ ในมติ ครม. ให้จ่ายได้ถึง 150 วัน แต่กรณีนี้บริษัท นี้ทำงานล่าช้าไป 149 วัน หายไปวันหนึ่ง นี้ความชอบที่เทศบาลนครขอนแก่น ควรจะจ่ายเงินเพิ่มในส่วนที่ขาดให้เขาจากคำว่าลาภมิควรได้ ในเอกสารประกอบการประชุมในสภาที่เป็นการชี้แจงจากงานนิติการ กองวิชาการและแผนงาน เทศบาลนครขอนแก่น มีประโยคหนึ่ง ที่ปรากฏอยู่ในนี้ เป็นวรรคสุดท้ายของหน้าที่ 3 อนึ่งเนื่องจากค่าปรับที่ได้รับดังกล่าว ถือเป็นลาภมิควรได้ท้ายของเงื่อนไขของการงานกฎหมาย ประโยคนี้ผมอ่านทีไหร่ผมสะดุ้งทุกครั้งครับ เพราะเหตุที่สะดุ้งผมแยกไม่ออกว่าอะไรใช่ไม่ใช่ กรณีค่าปรับนี้ผมเชื่อว่าตัวบทกฎหมายเดิมเป็นลาภที่เทศบาลนครขอนแก่น พึงได้รับจากการที่คู่สัญญาทำปฏิบัติผิด พอมีมติครม.ออกมาปั๊บ กลายเป็นค่าปรับกลายเป็นลาภมิควรได้แต่ในคราวเดียวกันนี้ในห้วงเวลาเดียวกัน ผมเชื่อว่ามีหลายคู่สัญญา ที่ปฏิบัติและทำหน้าที่ทำงานก่อสร้าง ที่ทำอะไรให้กับเทศบาลนครขอนแก่น แล้วมีค่าปรับเกิดขึ้นครับ เท่าที่ผมอ่านดูเอกสารคร่าวๆ รวมที่มีเงื่อนไขเวลาให้อ่าน พอแก่การอ่านเท่านั้นแหละครับ มีบางบริษัทไม่ได้ ที่ปรากฏอยู่ในเอกสาร นะครับ มีบริษัท ส.พัฒนาวิศวการโยธา ผมเข้าใจว่าน่าจะอยู่ห้วงเดียวกันแต่ไม่ได้ คงอย่างนี้นะครับ ผมไม่แน่ใจเพราะไม่มีการขอมา หรือว่าจ่ายเขาไปแล้วผมไม่ทราบ ประเด็นอยู่อย่างนี้นะครับท่านประธานครับ กฎหมายบ้านเรามันตราไว้อย่างนี้นะครับ ลาภมิควรได้และบังคับให้เอกชน หรือบุคคลใดก็ตามที่จ่ายเงินให้รัฐต้องทำหนังสือของลาภมิควรได้ของรัฐคืนภายในกี่วันเอกสารฉบับนี้บอกว่าภายใน 60 วัน ถ้าไม่ทำเรื่องก็ถือว่าตกเป็นของรัฐ ผมถามว่า ท่านประธานวันหนึ่งลอตเตอรี่ตกแล้วเก็บได้เอาไปขึ้นเงินและเป็นความกันอยู่เยอะเลยในประเทศ ปรากฏว่าถ้าพิจารณาคืนได้ แสดงว่าคนเก็บลอตเตอรี่ได้ ก็เป็นลาภมิควรได้ พอไม่เอาไปคืนเอง พอเป็นเรื่องกลายเป็นความผิดทางอาญาไปนะครับ เหมือนกันทำไมรัฐคิดอย่างนี้ ผมต้องขออภัยนะครับ รบกวนเวลานิดหนึ่ง นี้เป็นเรื่องของจิตวิญญาณพอสมควร พอปรากฏว่าเป็นลาภมิควรได้ของรัฐทำไมให้ประชาชนมาเขียนคำร้องครับ เมื่อตีความว่าเป็นลาภมิควรได้ทำไมรัฐไม่คืนเขาไปเอง เวลาเราสอนประมวลจริยธรรมกับเด็กนะครับ ทำไมรัฐถืออำนาจบาตรใหญ่นะครับว่า ต้องขอมาแล้วถึงจะคืน แล้วต้องขอในกรอบเวลานะครับ ทำไมรัฐที่เป็นคู่สัญญาเห็นเรื่องอย่างนี้ปรากฏทำไมไม่ทำเรื่องไว้ คุณ ก,คุณ ข,คุณ ง,คุณเอ, คุณบี,คุณแซ็ท หรือคุณกิ๊ก เราเอาเงินเอาทรัพย์ของคุณมาที่ไม่พึงได้เราแจ้งให้คุณเอาคืนไป มันพึงปฏิบัติโดย วิญญูชนนะครับว่าจริยธรรมควรเป็นอย่างนั้นครับ ทำไมพูดกับบุคคลต้องเป็นอย่างนั้นครับ แต่ทำไมหน่วยงานรัฐกับปฏิบัติอีกด้านหนึ่งครับ นี้คือสิ่งที่ผมสงสัยแคลงใจ ทำไมรัฐถึงมีอำนาจแบบนี้เหนือกว่าคนอื่นทำได้ครับ แล้วประมวลจริยธรรมมีไว้ทำไมครับ เมื่อองค์กรทำได้โดยละเมิดครับ นี้ก็เหมือนกันครับเป็นเหตุของประชุมวันนี้นะครับ กำหนดการประชุมแต่เช้านี้ครับ จนเริ่มได้ประชุมประมาณบ่ายโมงนี้นะครับ ต้องเสียเวลาตอบต้องมายืนพูดอยู่อย่างนี้นะครับ มันจำเป็นต้องพูดครับเพราะนี้เป็นเรื่องเดียวกันต้องพิจารณาสองสามครั้งนะครับ เรียกร้องเงื่อนไขเรียกร้องสิ่งที่เป็นองค์ประกอบที่ครบถ้วนในการพิจารณาครับท่านประธานครับผมมีข้อสังเกตประมาณอย่างนี้นะครับกับเอกสารที่ปรากฏต่อการให้พิจารณาอย่างนี้นะครับ ผมแปลกใจว่าทำไมรัฐไม่ทำเรื่องคืนเขาเองครับขอบคุณมากครับ

**นายเรืองชัย ตราชู ประธานสภาเทศบาลนครขอนแก่น**

 เรียนเชิญท่านนายกฯ ครับ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

 กราบเรียนท่านประธานสภา ท่านสมาชิก หัวหน้าส่วนการงาน พี่น้องประธานชุมชน ท่านผู้มีเกียรติครับ ความรู้สึกก็ตรงกัน ในโลกใบกว้างมันมีบางเรื่องเป็นกติกาสังคมบางเรื่องเป็นระเบียบกฎหมาย บางเรื่องเป็นจารีตเป็นประเพณี เราเองหลายๆครั้งเราก็รู้สึกว่าความเหมาะสมกับความถูกต้องมันสวนทางกันกรณีนี้ก็คงจะรู้สึกแบบเดียวกันแต่ในบทบาทหนึ่งของผู้ปฏิบัติก็จำเป็นจะต้องใช้ความถูกต้องเรื่องของระเบียบเป็นตัวยึดถือไม่เช่นนั้นผู้ปฏิบัติก็อาจจะมีปัญหาแต่ผมว่ากรณีของการอภิปรายก็ตั้งเป็นข้อสังเกตเป็นเรื่องที่เหมาะสมอย่างน้อยที่สุดกำลังพูดถึงวิธีคิดที่คิดแต่เพียงว่าความเดือดร้อนไม่ได้เกิดขึ้นกับตัวตนของบุคคลใดก็มักจะไม่ค่อยใส่ใจ ใครเป็นผู้เดือดร้อนคนนั้นก็ควรจะต้องดิ้นรนโดยมุมมองที่ในความรู้สึกที่ไม่เป็นธรรมผมว่าการตั้งข้อสังเกตแบบนี้ก็เป็นการตั้งข้อสังเกตที่ไม่เหมาะสมก็เป็นการพูดแทนความรู้สึกของคนที่รู้สึกเอารัดเอาเปรียบก็ขออนุญาตนำเรียนว่าเราจำเป็นต้องยึดถือตามระเบียบฯ ที่กำหนดเอาไว้ครับ ขอบพระคุณครับ

**นายเรืองชัย ตราชู ประธานสภาเทศบาลนครขอนแก่น**

 มีสมาชิกท่านใดจะแสดงความคิดเห็นเชิญครับ คุณกฤษฎ์ครับ

**นายกฤษฎ์ สว่างไสว สมาชิกสภาเทศบาลนครขอนแก่น**

 ท่านประธานสภาเทศบาล ท่านสมาชิกผู้ทรงเกียรติครับ ผมกฤษฎ์ สว่างไสว สมาชิกสภาเทศบาลนครขอนแก่น ตามที่ท่านผู้บริหารได้เสนอญัตติในเรื่องของการขออนุมัติจ่ายขาดเงินสะสมเทศบาล ประจำปีงบประมาณ 2561 เพื่อจ่ายคืนค่าปรับกรณีช่วยเหลือผู้ประกอบการก่อสร้าง ที่ได้รับผลกระทบจากการ ขาดแคลนแรงงานอันเนื่องมาจากการปรับอัตราค่าจ้างขั้นต่ำ 300 บาท นี้มีบันทึกข้อความจากคณะกรรมการที่ยื่นให้ทางสมาชิกสภาเทศบาล ในหน้าที่ 3 ในหัวข้อสุดท้ายที่ท่านธนภณ ได้กรุณาอ่านไป เนื่องจากค่าปรับที่ได้รับไว้ถือเป็นลาภมิควรได้ซึ่งการถอนเงินคืนลักษณะลาภมิควรได้นั้น ตามระเบียบกระทรวงมหาดไทยว่าด้วยการรับเงิน การเบิกจ่ายเงิน การฝากเงิน การเก็บรักษาเงิน และการตรวจเงินขององค์กรปกครองส่วนท้องถิ่น พ.ศ. 2547 ข้อ 96 (2) กำหนดไว้ ดังนั้นเพื่อเป็นการยืนยันว่าการที่ผู้บริหารได้นำเสนอให้สภาเทศบาลอนุมัติในกรณีทั้งสองกรณีสามกรณีในระเบียบวาระที่ 3 ,ที่ 4 ,ที่ 5 นี้ สามารถให้จ่ายขาดเงินสะสมของเทศบาลได้ตามเอกสารที่ผู้บริหารได้เสนอมา จึงขออนุญาตผมอาจจะต้องถามไปยังผู้ที่มีส่วนเกี่ยวข้องไปยังฝั่งข้าราชการว่าระเบียบฯ ในข้อ 96 (2) การจ่ายขาดเงินสะสมสามารถจ่ายในกรณีลาภมิควรได้ถูกต้องหรือไม่เพื่อเป็นการรับรองให้สภาเทศบาล ได้พิจารณาตามระเบียบฯเป็นจริงของการจ่ายขาดเงินสะสมอาจจะต้องทางฝั่งข้าราชการที่รู้ระเบียบฯ การจ่ายขาดเงินสะสมในกรณีนี้นะครับ

**นายเรืองชัย ตราชู ประธานสภาเทศบาลนครขอนแก่น**

 คุณกฤษฎ์ จะต้องถามมาที่ผม ผมก็ต้องถามไปทางคณะผู้บริหาร ท่านผู้บริหารถ้าเข้าใจคำถาม ท่านผู้บริหารจะให้ใครเป็นคนตอบครับ เชิญครับ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

 ขออนุญาตท่านประธานสภาเทศบาล ครับ ขออนุญาตให้ผู้อำนวยการสำนักการคลังเป็นผู้ชี้แจงครับ

**นายเรืองชัย ตราชู ประธานสภาเทศบาลนครขอนแก่น**

 อนุญาตให้ผู้อำนวยการสำนักการคลังชี้แจงครับ เชิญครับ

**นางรุ่ง วิศิษฐารักษ์ ผู้อำนวยการสำนักการคลัง**

 กราบเรียนท่านประธานสภาเทศบาลนะคะ ต่อคำถามที่สมาชิกสภาเทศบาลได้สอบถามในประเด็นที่ว่าตามระเบียบว่าด้วยการเบิกจ่ายเงินตาม ข้อ 96 (2) สามารถที่จะจ่ายขาดเงินสะสมคืนให้กับผู้ประกอบการได้หรือไม่นะคะ ซึ่งในระเบียบหมวด 9 การถอนคืนเงินรายรับและการจำหน่ายหนี้สูญนะคะได้ระบุเอาไว้ว่าข้อ 96 วิธีปฏิบัติในการถอนคืนเงินรายรับ ให้ปฏิบัติดังนี้ (1) ขอเงินคืนภายในปีงบประมาณที่รับเงิน เมื่อตรวจสอบแล้วเห็นว่าถูกต้องให้จ่ายคืนเงินรายรับดังกล่าว โดยต้องได้รับอนุมัติจากผู้บริหารท้องถิ่น (2) ขอเงินคืนภายหลังจากปีงบประมาณที่รับเงินรายรับเมื่อตรวจสอบแล้วเห็นว่าถูกต้องให้องค์กรปกครองส่วนท้องถิ่นจ่ายขาดเงินสะสมได้โดยต้องได้รับอนุมัติจากสภาท้องถิ่น ซึ่งกรณีนี้เทศบาลได้ปรับบริษัทนาซ่าดีเวลล้อปเม้นท์ เอาไว้ตั้งแต่ปี 2557 ซึ่งเมื่อเราได้รับเงินค่าปรับเข้าเป็นรายรับแล้วเงินตัวนั้นก็จะตกเป็นเงินสะสมปีงบประมาณ 2557 ดังนั้นเมื่อเราจะต้องถอนคืนเงินรายรับคืนไปให้นะคะ เราจึงต้องขออนุมัติจ่ายขาดจากเงินสะสมตามระเบียบฯ ที่อ้างถึงคือ ข้อ 96 (2) ค่ะ

**นายเรืองชัย ตราชู ประธานสภาเทศบาลนครขอนแก่น**

 สรุปแปลได้ง่ายๆว่าที่ทำมานี้ถูกต้อง ท่านผอ. รุ่ง ตอบเพิ่มเติมนิดหนึ่ง คือผมสรุปฟังได้ว่าที่ทำนำเสนอนี้สามารถจ่ายขาดเงินสะสมได้ชอบด้วยระเบียบฯ

**นางรุ่ง วิศิษฐารักษ์ ผู้อำนวยการสำนักการคลัง**

 ค่ะชอบด้วยระเบียบฯ ข้อ 96 (2)

**นายเรืองชัย ตราชู ประธานสภาเทศบาลนครขอนแก่น**

 คงได้คำตอบนะครับ มีท่านสมาชิกสภาเทศบาล ท่านใดจะอภิปรายอีกไหมครับ เชิญคุณปรมินทร์

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

ท่านประธานสภาฯ ครับ ผมขออนุญาตครับผม คือในกรณีนี้นะครับ ผมอยากให้ในมติที่เอกสารตามที่แจกมาที่มีการพิจารณาเรื่องการจ่ายเงินตามเหตุความไม่สงบเรียบร้อยนะครับ ในช่วงท้ายนี้มีเขียนไว้ว่าควรพิจารณาที่เขาสรุปไว้ว่าให้จ่ายเงินแต่เขาบอกว่าให้จัดส่งเอกสารการตรวจสอบและบันทึกให้ฝ่ายนิติกรพิจารณาพร้อมให้ความเห็นชอบด้านกฎหมายก่อน จึงให้นำเสนอคณะกรรมการพิจารณาในครั้งต่อไป ก็เลยอยากจะสอบถามว่านิติกรมีความเห็นอย่างไรและก็ท่านประธานคณะกรรมการพิจารณาให้ความช่วยเหลือกรณีเหตุการณ์ความไม่สงบทางการเมืองนี้ ได้มีมติว่าอย่างไรครับผมท่านประธานสภาครับ ขอให้ท่านประธานบอกให้นิติกรออกความเห็นว่าตรงนี้

**นายเรืองชัย ตราชู ประธานสภาเทศบาลนครขอนแก่น**

 คือเป็นการขยายความจากคำถามเมื่อสักครู่นี้นะครับเพื่อให้เกิดความชัดเจนนะครับ ผมก็ต้องถามไปทางคณะผู้บริหาร ท่านนายกฯ เชิญท่านนายกฯ ครับ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

 ครับขอบคุณครับขออนุญาตท่านประธานสภาเพื่อให้ประธานคณะกรรมการ เป็นผู้ยืนยันโดยตำแหน่งก็คือท่านปลัดเทศบาล จากนั้นโดยนิติกรผู้ที่ตรวจสอบก็จะได้เรียนยืนยัน อีกรอบหนึ่ง ขออนุญาตท่านประธานสภาเทศบาล ครับ

**นายเรืองชัย ตราชู ประธานสภาเทศบาลนครขอนแก่น**

 ครับอนุญาตให้ท่านปลัดเทศบาล ในฐานะประธานพิจารณาเรื่องตอบครับ

**ดร.กฤษณวรุณ ไชยนิจ ปลัดเทศบาลนครขอนแก่น เลขานุการสภาเทศบาลนครขอนแก่น**

 กราบเรียนท่านประธานสภาเทศบาลที่เคารพนะครับ ท่านสมาชิกสภาเทศบาลผู้ทรงเกียรตินะครับ จากการประชุมของคณะกรรมการพิจารณาให้การช่วยเหลือผู้ประกอบการกรณีเหตุการณ์ไม่สงบทางการเมือง และผลกระทบจากการขาดแคลนแรงงานอันเนื่องมาจากการปรับอัตราค่าจ้างขั้นต่ำ 300 บาท เมื่อวันที่ 4 ธันวาคม 2560 เวลา 10.00 น. ณ ห้องพระยากุมภัณฑ์ นะครับ ที่ประชุมของคณะกรรมการที่ผมเรียนไปแล้วนั้น มีมติของที่ประชุมคณะกรรมการก็คือ 1.ผู้เข้าร่วมประชุมมีมติเห็นชอบที่จะคืนเงินค่าปรับส่วนที่เหลือให้กับผู้ประกอบการที่ยื่นความประสงค์ในครั้งนี้ครับ

**นายเรืองชัย ตราชู ประธานสภาเทศบาลนครขอนแก่น**

 ครับเชิญนิติกรตอบครับ

**นายศุภวัตร สาขา นิติกรชำนาญการ**

กราบเรียนท่านประธานสภาเทศบาล ท่านสมาชิกสภาเทศบาล และผู้เข้าร่วมประชุมทุกท่านนะครับ กรณีเรื่องนี้นะครับ มีการได้ส่งเรื่องจากคณะกรรมการให้ทางฝ่ายนิติการนะครับ พิจารณาให้ความเห็น เสนอให้ท่านนายกเทศมนตรีนครขอนแก่น พิจารณาอีกรอบ เพื่อความรอบคอบนะครับซึ่งทางฝ่ายนิติการได้พิจารณาแล้วนะครับ แบ่งเป็นสองเรื่องนะครับ เรื่องแรกคือการให้ความช่วยเหลือตามมติของคณะกรรมการ ว่าด้วยการพัสดุ ซึ่งให้ความช่วยเหลือกรณีเหตุการณ์ความไม่สงบทางการเมือง นะครับ ซึ่งทางฝ่ายนิติการก็ได้พิจารณาแล้วเห็นว่าการพิจารณาการคืนค่าปรับของคณะกรรมการพิจารณาให้ความช่วยเหลือคณะนี้นะครับ แบบว่าเป็นการคืนที่ถูกต้องและชอบตามมติของคณะกรรมการ กวพ.แล้วครับ และในส่วนของเรื่องที่สองเรื่องการคืนค่าปรับเพิ่มเติมให้กับทางบริษัท นาซ่า ดีเวลล้อปเม้นท์ จำกัด กรณีได้รับผลกระทบจากการขาดแคลนแรงงานอันเนื่องมาจากการปรับอัตราค่าจ้างขั้นต่ำ 300 บาท นะครับ กรณีนี้ ทางนิติการได้ตรวจสอบแล้ว และพิจารณาแล้วเห็นว่า คู่สัญญามีการขยายเวลาโดยบันทึกต่อท้ายสัญญานะครับ 150 วัน และตามมติของคณะรัฐมนตรี ครั้งที่ 2 และครั้งที่ 3 ให้การช่วยเหลือเพิ่มเติมจากครั้งแรกคือการช่วยเหลือครั้งแรกคือ 1 มกราคม 2556 ถึง 22 เมษายน 2556 ครั้งที่ 2 เพิ่มเติมจากเดิมอีก 150 วัน ซึ่ง บริษัท นาซ่า ดีเวลล้อปเม้นท์ จำกัด นี้ก็ถือว่าอยู่ในหลักเกณฑ์ที่จะได้รับความช่วยเหลือคืนค่าปรับตามมติ ครม. ในครั้งนี้ ครับ ก็เลยเห็นว่าการพิจารณาของคณะกรรมการให้ความช่วยเหลือคืนค่าปรับให้กับผู้ประกอบการชอบตามระเบียบฯและกฎหมาย นะครับ

**นายเรืองชัย ตราชู ประธานสภาเทศบาลนครขอนแก่น**

 เป็นอันว่าได้คำตอบ ผมก็จะถามว่าท่านสมาชิกท่านใดจะอภิปรายอีกไหมครับ ขอเชิญคุณธนภณ ครับ

**นายธนภณ กิตติวิมลชัย สมาชิกสภาเทศบาลนครขอนแก่น**

 ท่านประธานสภาเทศบาล ที่เคารพครับ เพื่อนสมาชิกผู้ทรงเกียรติ ครับเอกสารประกอบอยู่ในญัตตินะครับท่านประธานครับ เอกสารหน้าที่เป็นด่วนที่สุด ที่ นร 0505/ว 272 ครับ ปรากฏว่าหน้าที่ 2 ของเอกสาร ลงชื่อโดยเลขาธิการคณะรัฐมนตรี นายอำพน กิตติอำพน เป็นเอกสารที่ลงชื่อโดยตัวพิมพ์นะครับ ผมไม่แน่ใจนะครับว่าเอกสารประเภทอย่างนี้ถือว่าเป็นเอกสารที่ถูกต้องโดยระบบราชการหรือไม่เพราะว่าก็เป็นห่วงครับว่าวันหลัง วันหน้าปรากฏว่าเอกสารอย่างนี้เกิดไม่ใช่ของจริงขึ้นมานะครับมันจะเป็นประเด็นหรือไม่ว่าใครทำการใดครับ วันนี้เป็นการพิจารณาโดยเงื่อนไขของระเบียบกฎหมายล้วนๆ เลยครับท่านประธานครับ จำเป็นต้องละเอียดพอสมควรนะครับ บริบทแห่งหน้าที่ความเป็นสมาชิกสภาแห่งนี้ที่ประชาชนไว้วางใจเรามา เยอะนะครับเอกสารเกี่ยวกับเรื่องนี้เยอะมาก เรียนท่านประธานนะครับให้เขายืนยันเอกสารทุกฉบับที่ประกอบอยู่ในญัตตินะครับ ผมอยากเรียนอย่างนี้นะครับเอกสารมีอยู่ประมาณสักสี่ห้าชุด ผมอยากให้ท่านประธานดำเนินการให้ด่วนของผู้บริหารและเลขานุการสภาเทศบาลนครขอนแก่น นะครับ ยืนยันนะครับว่าเอกสารที่ใช้เป็นองค์ประกอบในการพิจารณาในการประชุมคราวนี้นะครับเป็นเอกสารที่สำเนาจากฉบับจริงล้วนๆแล้วก็มาจากเอกสารทางราชการถูกต้องทุกฉบับนะครับ ขอบคุณมากครับ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

 กราบเรียนท่านประธานสภาเทศบาล ครับ ขออนุญาตครับ ขอเวลาให้เจ้าหน้าที่ค้นหาเอกสารสักครู่หนึ่งนะครับ เพราะว่าเอกสารฉบับเดิมเป็นการไปโหลดออกมาจากออนไลน์ นะครับ ขณะนี้เอกสารที่มีลายเซ็นเจ้าหน้าที่ได้มาแล้วเดี่ยวขอค้นสักครู่หนึ่ง ถ้าหากว่าเอกสารเพิ่มเติมยังไม่มีขอให้ท่านประธานสภาเพื่อให้สำเนาเอกสารชุดนี้เพิ่มเติมเพื่อแจกให้สมาชิกสภาเทศบาล อีกครั้งหนึ่งครับ

**นายเรืองชัย ตราชู ประธานสภาเทศบาลนครขอนแก่น**

 ต้องขอบคุณท่านสมาชิกสภาเทศบาล เมื่อครู่นี้ที่ให้ข้อสังเกตเป็นข้อสังเกตที่ดีนะครับ แต่เนื่องด้วยเวลาที่ 1 เงื่อนไขเวลาที่เราประชุมขณะนี้ผมได้รับฟังจากผู้บริหาร จากท่านนายกเทศมนตรีนครขอนแก่น ว่าเรื่องเอกสารเรื่องอะไรต่างๆก็เป็นหน้าที่ที่พนักงานเจ้าหน้าที่จะต้องรวบรวมเรียบเรียงให้ชอบให้ครบนะครับ ทีนี้ท่านนายกเทศมนตรีนครขอนแก่น ก็บอกแล้วว่าขณะนี้กำลังค้นหา ท้ายที่สุดพอได้แล้วก็จะเอาไปให้ท่านสมาชิกสภาเทศบาล อีกครั้งหนึ่งนะครับ เพราะว่านี้เป็นเรื่องสำเนาที่ไม่มีลายเซ็นเป็นเรื่องไปโหลดมาผมฟังว่าอย่างนั้นขณะนี้เขากำลังค้นเป็นคำสั่งที่ลงนามจริงนะครับ เพราะขั้นตอนการยื่นญัตติต้องขออนุญาตการยื่นญัตติ คือยื่นในนามของผู้บริหาร แต่กว่าจะมาเป็นญัตติได้คือพี่น้องพนักงานโดยเฉพาะท่านปลัดเทศบาล ต้องเรียบเรียงเอกสารให้ชอบโดยทั้งหมดนี้คือขั้นตอน ผมก็เลยบอกกับท่านว่าท่านที่พูดกับผม ผมก็จะได้พูดกับผู้บริหาร ผู้บริหารก็ว่า ผมก็แปลเมื่อสักครู่นี้ที่ผู้บริหารบอกว่าขณะนี้กำลังค้นให้ท่านทราบ คือแปลให้ท่านเข้าใจว่าอย่างนี้ ทีนี้ท้ายที่สุดผู้บริหารคือท่านนายกเทศมนตรี ก็บอกว่าถ้าค้นเจอก็นำส่งให้เราอีกครั้งหนึ่งนี้คือประเด็นทีนี้ถ้าใช้คำว่าเราจะดำเนินการพิจารณาต่อ ตรงนี้ผมไม่ได้เป็นคนตัดสินนะถ้าเราจะดำเนินการพิจารณาต่อ ถ้าเราได้ยินคำพูดจากท่านปลัดเทศบาลซึ่งเป็นบุคลากรสูงสุดของพี่น้องพนักงานนะครับว่าเอกสารนี้ถูกต้องชอบด้วยระเบียบฯ แล้วจะนำส่งท่านอีกทีหนึ่ง ผมว่าตรงนี้จบได้ ได้ไหมครับถ้าหารือ เชิญท่านนายกเทศมนตรี ครับ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

 ครับเจอเอกสารที่เป็นต้นเรื่องเรียบร้อย ซึ่งเป็นลายเซ็นของท่านเลขาธิการคณะรัฐมนตรี ท่านอำพน กิตติอำพน ก็เดี่ยวจะให้ทางเจ้าหน้าที่ได้ถ่ายสำเนา เพื่อมอบให้กับทางสมาชิกสภาในตอนนี้เลยนะครับ

**นายเรืองชัย ตราชู ประธานสภาเทศบาลนครขอนแก่น**

 ผมขออนุญาตเสนอ แปลว่าเอกสารหาเจอแล้ว จะขออนุญาตแสดงความคิดเห็นส่วนตัว ผมว่ากรณีอย่างนี้จะต้องมีผู้มีหน้าที่รับผิดชอบดูแลเอกสารให้ดี ก่อนที่จะนำให้คณะผู้บริหารนำเสนอเป็นข้อญัตตินะครับ ถ้าไม่อย่างนั้นมันก็จะเกิดกรณีอย่างนี้ไปเรื่อยๆ ซึ่งเป็นเรื่องกวนความรู้สึกทำให้ความรู้สึกของเราไม่ค่อยจะดีต้องขออนุญาตพี่น้องพนักงานด้วยผมใช้คำว่าผู้มีหน้าที่รับผิดชอบที่จะนำเสนอเอกสารเพื่อให้คณะผู้บริหารยื่นญัตติต่อสภาต้องตรวจสอบรายละเอียดให้ถูกต้องนะครับ เพราะผมว่านี่คือวิธีปฏิบัติหน้าที่ของท่าน ท่านมีหน้าที่ต้องปฏิบัติให้ดีนะครับ เมื่อเอกสารครบแล้วผู้มีหน้าที่นำเสนอให้นายกเทศมนตรี ลงนามเพื่อเป็นญัตติตรงนี้ต้องรับผิดชอบนะครับ ก็เพิ่มเติมขออนุญาตนะครับเราเอาเหตุการณ์จริงเพื่อมาปรับปรุงวิธีการทำงาน ทีนี้ผมก็จะไปต่อนะครับ มีท่านสมาชิกท่านใดจะอภิปรายอีกไหมครับ เชิญท่านนายกเทศมนตรีครับ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

 ขออนุญาตท่านประธานสภาเทศบาล ครับ กราบขออภัยท่านประธานครับเอกสารที่ผมนำเรียนเมื่อสักครู่เป็นหนังสือคนละเลขและก็คนละวันที่ ดังนั้นโดยวิธีการจะขออนุญาต เป็นเอกสารชุดเดิมแต่รับรองสำเนาถูกต้องนะครับโดยทางข้าราชการว่าเป็นเอกสารที่ถูกต้องที่นำมาใช้ประกอบเป็นเอกสารนะครับ ก็จะขออนุญาตใช้การรับรองสำเนาโดยผู้บริหารโดยท่านปลัดเทศบาลเป็นผู้รับรองสำเนาให้เพื่อให้ท่านสมาชิกได้พิจารณาครับ ขออนุญาตครับท่านประธานสภาเทศบาล สืบเนื่องที่มาก็คือต้นเรื่องที่มาพร้อมกับเอกสารชุดของมติ ครม.นะครับ คือมติ ครม.ที่มาก็ใช้เอกสารแนบของคณะกรรมการ กวพ. หรือคณะกรรมการว่าด้วยการพัสดุ เอกสารที่ส่งให้เทศบาลก็เป็นเอกสารที่ใช้สำเนาที่โหลดจากอินเตอร์เน็ต เช่นกัน ดังนั้นต้นเรื่องที่มาก็เป็นลักษณะของเอกสารที่โหลดมาจึงไม่ใช่เป็นลายเซ็น ดังนั้นเพื่อให้เกิดความถูกต้องและก็ยืนยันว่าเอกสารชุดนี้ถูกต้องตามระเบียบฯ ก็จะขออนุญาตให้ทางปลัดเทศบาล มีการรับรองสำเนาและส่งให้สมาชิกสภาเทศบาล อีกครั้งหนึ่ง

**นายเรืองชัย ตราชู ประธานสภาเทศบาลนครขอนแก่น**

 ก่อนที่ท่านปลัด เชิญท่านสมาชิก ท่านธนภณ ก่อนครับเชิญครับ

**นายธนภณ กิตติวิมลชัย สมาชิกสภาเทศบาลนครขอนแก่น**

 เรียนท่านประธานสภาเทศบาลที่เคารพ เพื่อนสมาชิกสภาเทศบาลนครขอนแก่น พ่อแม่พี่น้อง ส่วนข้าราชการประจำ ผู้นำชุมชนครับ ผมไม่เข้าใจว่าวันนี้มีถ่ายทอดไหม มีประเด็นอย่างนี้ท่านประธานครับ หลายครั้งหลายคราวในการบริหารงาน ในเทศบาลนครขอนแก่น หรือหน่วยงานราชการทั้งหมดที่ผมโดยส่วนตัวที่มีโอกาสสัมผัสหลายครั้งมีคำสั่งโดยมติ ครม. แต่เอกสารยังมาไม่ถึงเราก็มีข้ออ้างเสมอในการบริหารราชการนะครับว่าเอกสารยังมาไม่ถึง เอกสารที่เป็นทางการยังมาไม่ถึงเราก็ดำเนินการอย่างนั้นไม่ได้หรือดำเนินการไปแล้วอาจไม่ชอบ อันนี้ครับท่านประธานสภาที่เคารพ ลงวันที่เท่าไหร่ผมไม่แน่ใจผมว่าตอนนี้ท่านอาจจะไม่ได้เป็นเลขาธิการคณะรัฐมนตรีแล้วนะครับ เมื่อสักครู่น่าจะปี 2557 ล่วงเลยมาขณะนี้นะครับเป็นสาระต่อการพิจารณาใช้เงินงบประมาณ เอกสารที่เป็นองค์ประกอบหลักในการที่ทำให้คนทั้งแผ่นดินที่เป็นองค์กรปกครองส่วนท้องถิ่นต้องไปถือปฏิบัติ ให้ชอบด้วยระเบียบฯ ไม่มีเลยหรือครับหาไม่ได้จริงๆหรือครับที่เป็นเอกสารที่เซ็นแล้วออกมาสู่ท้องถิ่นซึ่งเป็นระบบราชการส่วนย่อยของประเทศนะครับ เราเชื่อหรือครับ ท่านมั่นใจหรือครับท่านเคยใช้เงื่อนไขอย่างนี้ต่อการรับรองว่าเป็นเอกสารที่ถูกต้องโดยกฎหมาย แน่ใจหรือครับว่าอันนี้เป็นบรรทัดฐานที่ถือปฏิบัติต่อการใช้ในการพิจารณาเทศบัญญัติ ซึ่งเป็นการพิจารณาในด้านข้อกฎหมายของสภาท้องถิ่นซึ่งเทศบาลนครขอนแก่นก็ได้รับเกียรติ ได้รับการยกย่องจากหลายหน่วยงานทั้งส่วนกลางและท้องถิ่นและภายนอกต่างประเทศว่าเป็นองค์กรส่วนท้องถิ่นที่มีธรรมาภิบาล ครับ เอกสารท่านนี้หรือครับที่ให้พวกสมาชิกสภาเทศบาลเชื่อว่าเป็นเรื่องใช่และเอามาใช้นะครับ ท่านกำลังจะเปลี่ยนวิธีคิดใช่ไหมครับ ถ้าเปลี่ยนผมก็รับนะครับผมจะจำไปนะครับจากนี้ท่านใช้ข้ออ้างว่าหนังสือยังมาไม่ถึงเราจะไม่ทำนะครับ ไม่ได้นะครับ ผมได้ยินมติ ครม.อันไหนผมก็จะต้องจำให้ท่านทำในวันนั้นนะครับหลังจากประกาศออกทีวีแหละครับ มันเป็นอย่างนั้นจริงไหมครับท่านประธานสภาเทศบาล ที่เคารพครับขอบคุณมากครับ

**นายเรืองชัย ตราชู ประธานสภาเทศบาลนครขอนแก่น**

 ครับเวลาเราจำกัด แล้วก็สิ่งที่ยืนยัน คำพูดทุกคำพูดที่พูดในสภาเทศบาล บันทึกเป็นลายลักษณ์อักษรสามารถใช้อ้างอิงได้นะครับตามระเบียบที่มีการประชุมสภาเทศบาล เชิญท่านนายกเทศมนตรีครับ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

 ครับกราบเรียนท่านประธานสภาเทศบาล ครับ ทราบจากรองปลัดเทศบาล จริงๆแล้วเอกสารชุดที่ว่านั้นเขาได้มีการสั่งการเพื่อดำเนินการไปแล้วแต่ว่าโดยผู้ปฏิบัติก็ไม่ได้ดำเนินการแล้วก็ยืนยันว่าเมื่อสักครู่เอกสารชุดที่เป็นลายเซ็นมีอยู่จริง เดี่ยวเขาจะขออนุญาตเพื่อพิมพ์แล้วก็สำเนามอบให้กับสมาชิกสภาเทศบาล อีกครั้งหนึ่งนะครับค้นพบแล้วนะครับ ใช้เวลาสักครู่หนึ่งเพื่อส่งตามหลังครับขอบพระคุณครับ

**นายเรืองชัย ตราชู ประธานสภาเทศบาลนครขอนแก่น**

 ผมก็จะกลับไปที่คำถามเดิมอีกว่ามีสมาชิกสภาเทศบาล ท่านใดจะอภิปรายอีกไหมครับ เชิญคุณธนภณ ครับ

**นายธนภณ กิตติวิมลชัย สมาชิกสภาเทศบาลนครขอนแก่น**

 ท่านประธานสภาเทศบาล ที่เคารพ ผมต้องยืนยันนะครับ ตกลงท่านยืนยันใช่ไหมครับว่าจะเปลี่ยนเอกสารที่ใช้ประกอบในญัตติ เป็นเอกสารที่มีลายเซ็นและก็รับรองสำเนาถูกต้อง

**นายเรืองชัย ตราชู ประธานสภาเทศบาลนครขอนแก่น**

 ผมฟังได้ว่า ท่านนายกเทศมนตรีนครขอนแก่น ได้ตรวจสอบพี่น้องพนักงานแล้วและก็ยืนยันว่าเอกสารฉบับจริงหาเจอ และขณะนี้กำลังจะถ่ายสำเนาเพื่อที่จะนำให้กับท่านสมาชิกเพื่อไปประกอบในญัตติท่านนะครับ

**นายธนภณ กิตติวิมลชัย สมาชิกสภาเทศบาลนครขอนแก่น**

 ขออนุญาตสภาเทศบาล เปลี่ยนเอกสารก่อนนะครับ

**นายเรืองชัย ตราชู ประธานสภาเทศบาลนครขอนแก่น**

 ผมว่าอย่างนี้ก็ครบแล้วนะครับ ยืนยันตามนี้ก็ครบแล้ว เดี๋ยวเขาเอาเอกสารมาให้เราก็ครบแล้วนะครับ

**นายธนภณ กิตติวิมลชัย สมาชิกสภาเทศบาลนครขอนแก่น**

 ท่านประธานแน่ใจนะครับว่าระเบียบวิธีการประชุมสภาเทศบาลนครขอนแก่น โดยวิธีการเปลี่ยนเอกสารกลางคัน

**นายเรืองชัย ตราชู ประธานสภาเทศบาลนครขอนแก่น**

 เพิ่มเติม

**นายธนภณ กิตติวิมลชัย สมาชิกสภาเทศบาลนครขอนแก่น**

 ผมไม่แน่ใจผมหารือท่านไม่ใช่เรื่องอย่างอื่นนะครับ ผมเป็นห่วงอย่างเดียววันนี้ประชุมนะ ผมบอกนะครับผมบอกความในใจท่านนะครับ ผมยกมือแน่ เพียงแต่ว่าผมต้องขอเอกสารที่เป็นองค์ประกอบในการยกมือให้ถ้วนถี่ที่สุดต่อการปฏิบัติหน้าที่ เพื่อรัฐธรรมนูญใหม่มันไม่ล้อเล่นนะครับ สภายกมือไปสภาก็เอาคอขึ้นเขียงนะครับ เงินเดือนก็ไม่ยกเว้นนะครับท่านประธานครับไม่รอนะครับ ขอบคุณมากนะครับ

**นายเรืองชัย ตราชู ประธานสภาเทศบาลนครขอนแก่น**

 ท่านรองฯ กฤษณา ได้ตรวจสอบแล้วว่าเอกสารจะได้ประมาณไหน กำลังไปถ่ายเอกสารอยู่ทีนี้หารือท่านสมาชิกสภาเทศบาลจะรอให้ถ่ายเอกสารเสร็จค่อยกลับมาแล้วให้ผมถามมติหรือเราถามมติก่อนแล้วเอกสารเอามาให้เราจะเอาอย่างไร เดี๋ยวผมถามกลับไปท่านสมาชิกเอายังไงเราลงมติเสร็จนะครับสุดท้ายเดี๋ยวเอกสารก็ตามมาหรือเราจะรอให้ได้เอกสารก่อนแล้วเราถึงจะลงมตินี่คือวิธีปฏิบัติเพราะว่ามันมีเวลาเข้ามาเกี่ยวพันใครจะเป็นตัวแทนตอบคำถาม เชิญคุณปรมินทร์ครับ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

กราบเรียนท่านประธานสภาครับถ้าตามเป็นหลักการที่ถูกต้องผมคิดว่าควรจะต้องรอเอกสารแล้วค่อยกลับมาลงญัตติในญัตตินี้ครับ

**นายเรืองชัย ตราชู ประธานสภาเทศบาลนครขอนแก่น**

 ท่านอื่นเห็นตามคุณปรมินทร์ไหมครับ เห็นตามคุณปรมินทร์เสนอ ที่นี้ผมลองถามต่อหารือต่อที่นี้ก็แปลว่าญัตติตรงนี้เราก็ค้างไว้ เราไปญัตติอื่นรอเอกสารอื่นกลับมาผมกลับมาถามอย่างนี้จะได้ไหม นี่คือผมบริหารเวลาด้วย ขอเชิญคุณกฤษฎ์ ครับ

**นายกฤษฎ์ สว่างไสว สมาชิกสภาเทศบาลนครขอนแก่น**

 ผมกฤษฎ์ สว่างไสว กราบเรียนท่านประธานสภาเทศบาล ก็เอาตามที่ท่านประธานฯ เสนอมาเมื่อสักครู่ว่าให้ไปพิจารณาระเบียบวาระที่ 4 ก่อน เมื่อเอกสารครบแล้วเราค่อยกลับมาพิจารณาระเบียบวาระที่ 3 ต่อไปครับ

**นายเรืองชัย ตราชู ประธานสภาเทศบาลนครขอนแก่น**

 ตกลงตามนี้นะครับ คือผมเป็นคนกลางนะครับท่านทำความเข้าใจดีๆผมเป็นคนกลาง ทำอย่างไงการประชุมจะได้ดำเนินการไปต่อไปได้บริหารเวลาบริหารอะไรต่างๆไปได้ ก็เป็นอันว่าระเบียบวาระการประชุมในระเบียบวาระที่ 3 ขอค้างไว้ในการลงมติเพราะรอเอกสารที่นำจะมาประกอบให้สมบรูณ์นะครับ ต่อไปผมจะดำเนินการประชุมในระเบียบวาระที่ 4

**ระเบียบวาระที่ 4 เรื่องขอเสนอญัตติขออนุมัติจ่ายขาดเงินสะสมเทศบาลประจำปีงบประมาณ 2561**

 **เพื่อจ่ายคืนค่าปรับกรณีให้ความช่วยเหลือกรณีเหตุการณ์ความไม่สงบทางการเมือง**

**นายเรืองชัย ตราชู ประธานสภาเทศบาลนครขอนแก่น**

เชิญท่านนายกเทศมนตรีเสนอญัตติต่อสภาครับ

**นายธวัชชัย รื่นรมย์สิริ รองนายกเทศมนตรีนครขอนแก่น**

เรื่อง ขอเสนอญัตติขออนุมัติจ่ายขาดเงินสะสมเทศบาลประจำปีงบประมาณ 2561 เพื่อจ่ายคืนค่าปรับกรณี

 ให้ความช่วยเหลือกรณีเหตุการณ์ความไม่สงบทางการเมือง

เรียน ประธานสภาเทศบาลนครขอนแก่น

 ด้วย กระทรวงมหาดไทยมีหนังสือสั่งการด่วนที่สุด ที่ มท 0808.2/ว6607 ลงวันที่ 4 พฤศจิกายน 2558 เรื่อง หลักเกณฑ์และการปฏิบัติการขอรับความช่วยเหลือกรณีเหตุการณ์ความไม่สงบทางการเมืองตามที่กระทรวงมหาดไทยได้มีหนังสือซักซ้อมความเข้าใจแนวทางการปฏิบัติตามระเบียบกระทรวงมหาดไทยว่าด้วยการพัสดุของหน่วยการบริหารราชการส่วนท้องถิ่น พ.ศ.2535 และที่แก้ไขเพิ่มเติม ข้อ 139 (2) โดยให้ถือว่ากรณีเหตุการณ์ในช่วงระยะเวลาตั้งแต่เดือนพฤศจิกายน 2556 ถึง เดือน พฤษภาคม 2557 เป็นเหตุสุดวิสัย ตามข้อ 139 (2) ของระเบียบฯ ซึ่งคู่สัญญาอาจยื่นคำของดหรือลดค่าปรับหรือขยายเวลาทำการตามสัญญาได้ตามเงื่อนไขของสัญญาหรือข้อตกลง และอยู่ในอำนาจของหัวหน้าหน่วยการบริหารราชการส่วนท้องถิ่นที่จะพิจารณาตามจำนวนวันที่เกิดขึ้นตามจริง ทั้งนี้ ต้องเป็นกรณีคู่สัญญาได้ปฏิบัติตามสัญญาหรือข้อตกลงที่ให้กับทางราชการเป็นไปอย่างปกติ และต้องไม่มีพฤติการณ์ที่จะทิ้งงานของทางราชการ ตามนัยหนังสือคณะกรรมการว่าด้วยการพัสดุ ด่วนที่สุด ที่ กค (กวพ.) 0421.3/ว 168 ลงวันที่ 7 พฤษภาคม 2558 และหนังสือคณะกรรมการว่าด้วยการพัสดุด่วนที่สุด ที่ กค (กวพ) 0421.3/ว291 ลงวันที่ 20 สิงหาคม 2558 เรื่อง การยกเว้นผ่อนผันการขอรับความช่วยเหลือกรณีเหตุการณ์ความไม่สงบทางการเมือง

 โดย มีผู้ประกอบการยื่นคำร้อง ขอรับความช่วยเหลือขอคืนเงินค่าปรับ ตามห้วงระยะเวลาภายใน 60 วัน จำนวน 15 โครงการ (ตามรายละเอียดที่แนบมาพร้อมนี้) ซึ่งเทศบาลนครขอนแก่นได้ตรวจสอบความถูกต้องเรียบร้อยแล้ว พบว่ามีผู้ผ่านหลักเกณฑ์เงื่อนไข จำนวน 4 โครงการ (ตามรายละเอียดที่แนบมาพร้อมนี้) แต่เนื่องจากสัญญาดังกล่าวได้เบิกจ่ายและหักค่าปรับไว้แล้วในปีงบประมาณ 2557 ซึ่งเงินค่าปรับดังกล่าว ตกเป็นเงินสะสมของเทศบาลนครขอนแก่นแล้ว รวมเป็นจำนวนเงินทั้งสิ้น 1,035,756 บาท (หนึ่งล้านสามหมื่นห้าพันเจ็ดร้อยห้าสิบหกบาทถ้วน)

 ดังนั้น เพื่อเป็นการให้ความช่วยเหลือผู้ประกอบการในกรณีดังกล่าว ตามหนังสือสั่งการ กระทรวงมหาดไทยด่วนที่สุด ที่ มท 0808.2/ว6607 ลงวันที่ 4 พฤศจิกายน 2558 และเป็นไปตามระเบียบฯ จึงมีความจำเป็นจะต้องดำเนินการคืนค่าปรับให้กับผู้ประกอบการที่ได้ยื่นความประสงค์ขอรับความช่วยเหลือต่อส่วนราชการ จำนวน 4 โครงการ (ตามรายละเอียดที่แนบมาพร้อมนี้) จึงขอเสนอญัตติขออนุมัติจ่ายขาด เงินสะสมเทศบาลประจำปีงบประมาณ 2561 เป็นจำนวนเงิน 1,035,756 บาท (หนึ่งล้านสามหมื่นห้าพัน เจ็ดร้อยห้าสิบหกบาทถ้วน) เนื่องจากค่าปรับที่ได้รับไว้ดังกล่าวถือเป็นลาภมิควรได้ซึ่งการถอนคืนเงินรายรับในลักษณะของลาภมิควรได้นั้นตามระเบียบกระทรวงมหาดไทยว่าด้วยการรับเงิน การเบิกจ่ายเงิน การฝากเงิน

การเก็บรักษาเงิน และการตรวจเงินขององค์กรปกครองส่วนท้องถิ่น พ.ศ. 2547 ข้อ 96 (2) ขอเงินคืนภายหลังจากปีงบประมาณที่รับเงินรายรับเมื่อตรวจสอบแล้วเห็นว่าถูกต้องให้องค์กรปกครองส่วนท้องถิ่นจ่ายขาดเงินสะสมได้โดยต้องได้รับอนุมัติจากสภาท้องถิ่น

 จึงเรียนมาเพื่อโปรดทราบ และขอได้โปรดนำญัตตินี้เสนอต่อที่ประชุมสภาเทศบาลนครขอนแก่น เพื่อพิจารณาอนุมัติในเรื่องดังกล่าว ต่อไป

 ขอแสดงความนับถือ

 ธีระศักดิ์ ฑีฆายุพันธุ์

 (นายธีระศักดิ์ ฑีฆายุพันธุ์)

 นายกเทศมนตรีนครขอนแก่น

**นายเรืองชัย ตราชู ประธานสภาเทศบาลนครขอนแก่น**

 ครับมีสมาชิกท่านใดจะอภิปรายหรือไม่ครับ ขอเชิญคุณกฤษฎ์ ครับ

**นายกฤษฎ์ สว่างไสว สมาชิกสภาเทศบาลนครขอนแก่น**

กราบเรียนท่านประธานสภาเทศบาล เพื่อนสมาชิกสภาเทศบาล ผู้ทรงเกียรติ ผมกฤษฎ์ สว่างไสว ในเรื่องที่ทางผู้บริหารเสนอเรื่องขอเสนออนุมัติจ่ายขาดเงินสะสมเทศบาล ประจำปีงบประมาณ 2561 เพื่อจ่ายคืนค่าปรับกรณีให้ความช่วยเหลือกรณีเหตุการณ์ความไม่สงบทางการเมือง แล้วก็มีรายละเอียดมาเพื่อความรอบคอบนะครับผมก็ต้องถามท่านประธานสภาเทศบาล ผ่านไปยังผู้บริหารแล้วก็ให้เจ้าหน้าที่หรือให้ใครตอบแล้วแต่ผู้ท่านบริหารในกรณีเมื่อสักครู่เหมือนกันว่าเนื่องจากค่าปรับที่ได้มาถือเป็นลาภมิควรได้ซึ่งการถอนคืนเงินรายรับในลักษณะของลาภมิควรได้นั้นตามระเบียบกระทรวงมหาดไทยว่าด้วยการรับเงิน การเบิกจ่ายเงิน การฝากเงิน การเก็บรักษาเงิน

และการตรวจเงินขององค์กรปกครองส่วนท้องถิ่น พ.ศ. 2547 ข้อ 96 (2) ให้คืนเงินงบประมาณจากเงินจ่ายขาดในกรณีนี้เพื่อความรอบคอบก็อยากจะให้คำยืนยันว่าสามารถจ่ายขาดเงินสะสมชอบโดยระเบียบฯ ถูกต้องหรือไม่ ครับกราบเรียนท่านประธานสภาเทศบาล ครับ

**นายเรืองชัย ตราชู ประธานสภาเทศบาลนครขอนแก่น**

 ผมลองถามเพิ่มเติมเนอะ คล้ายๆกับกรณีญัตติเที่ยวที่แล้ว ระเบียบวาระที่แล้วถูกไหม เชิญคณะผู้บริหารครับ

**นายธวัชชัย รื่นรมย์สิริ รองนายกเทศมนตรีนครขอนแก่น**

 ขออนุญาตให้ ผอ.รุ่ง วิศิษฐารักษ์ เป็นผู้ตอบประเด็นนี้ครับ

**นายเรืองชัย ตราชู ประธานสภาเทศบาลนครขอนแก่น**

 อนุญาต เชิญท่าน ผอ.รุ่ง ตอบครับ

**นางรุ่ง วิศิษฐารักษ์ ผู้อำนวยการสำนักการคลัง**

 กราบเรียนท่านประธานสภาเทศบาล ที่เคารพนะคะ ในประเด็นที่ได้สอบถามนะคะในเรื่องของระเบียบฯ การเบิกจ่ายเงินนะคะตามข้อ 96 (2) นะคะ ซึ่งประเด็นก็คือเช่นเดียวกันกับญัตติที่ผ่านมานะคะเนื่องจากว่าเราได้รับเงินค่าปรับเข้าเป็นรายรับเอาไว้เรียบร้อยแล้วตั้งแต่ปี 2557 ซึ่งได้ตกเป็นเงินสะสมของเทศบาลแล้วนะคะ ทีนี้การที่จะถอนคืนเงินค่าปรับกลับไปให้กับผู้ประกอบการนะคะ ก็จะต้องขออนุมัติจ่ายขาดเงินสะสมจากสภาเทศบาลนะคะ เนื่องจากว่าเป็นการขอจ่ายขาดเงินสะสมภายหลังจากปีงบประมาณนั้นนะคะ จึงเป็นอำนาจของสภาเทศบาลตามข้อ 96 (2) ค่ะ

**นายเรืองชัย ตราชู ประธานสภาเทศบาลนครขอนแก่น**

มีท่านอื่นจะอภิปรายไหมครับ มีท่านสมาชิกท่านใดจะอภิปรายอีกหรือไม่ (ไม่มี) ถ้าไม่มีสมาชิกท่านใดอภิปราย ผมจะขอมติเลย นะครับ ท่านใดอนุมัติให้จ่ายขาดเงินสะสมเทศบาลประจำปีงบประมาณ 2561 เพื่อจ่ายคืนค่าปรับกรณีให้ความช่วยเหลือกรณีเหตุการณ์ความไม่สงบทางการเมือง โปรดยกมือ (สมาชิกยกมือ เป็นเอกฉันท์) ท่านใดเห็นเป็นอย่างอื่น (ไม่มี) ไม่มี นะครับ

**มติที่ประชุม เป็นอันว่าที่ประชุมแห่งนี้มีมติอนุมัติให้จ่ายขาดเงินสะสมเทศบาลประจำปีงบประมาณ 2561 เพื่อจ่ายคืนค่าปรับกรณีให้ความช่วยเหลือกรณีเหตุการณ์ความไม่สงบทางการเมือง**

**นายเรืองชัย ตราชู ประธานสภาเทศบาลนครขอนแก่น**

ต้องขออนุญาตถามนิดหนึ่ง ที่แจกเป็นเอกสารที่พูดของระเบียบวาระที่ 3 เมื่อสักครู่นี้ ผมถามเพื่อที่จะกลับไปวาระที่ 3 ท่านสมาชิกท่านใดยังไม่ได้เอกสาร เชิญคุณธนภณ ครับ

**นายธนภณ กิตติวิมลชัย สมาชิกสภาเทศบาลนครขอนแก่น**

 ท่านประธานครับ เอกสารสักครู่นี้เป็นเอกสารเดิมครับ

**นายเรืองชัย ตราชู ประธานสภาเทศบาลนครขอนแก่น**

 เอกสารที่แจกใหม่นี้

**นายธนภณ กิตติวิมลชัย สมาชิกสภาเทศบาลนครขอนแก่น**

 ครับเอกสารเดิมครับ เอกสารที่ถามหาเมื่อสักครู่ต่อการที่เป็นเอกสารที่เป็นคำสั่งของที่ลงนามโดยเลขาธิการคณะรัฐมนตรี ยังไม่มาครับท่านประธานครับ เดี่ยวท่านจะสับสนนะครับท่านประธาน

**นายเรืองชัย ตราชู ประธานสภาเทศบาลนครขอนแก่น**

 คือผมเข้าใจ ผมไม่มีเวลาอ่านไง

**นายธนภณ กิตติวิมลชัย สมาชิกสภาเทศบาลนครขอนแก่น**

 ใช่ครับผมถึงบอกว่าโดยที่ประชุมนี้ได้เอกสารมาระหว่างอย่างนี้นะครับ ระหว่างทางนี้นะครับมันล่อแหลมมากครับ สุ่มเสี่ยงเกินไปครับ

**นายเรืองชัย ตราชู ประธานสภาเทศบาลนครขอนแก่น**

 ขออนุญาตนิดหนึ่ง ก็แปลว่าเอกสารที่มีลายเซ็นยังไม่ได้นะครับ ผมต้องถามกลับว่าเอกสารฉบับนั้นมีหรือไม่ มีเดี่ยวกำลังมา ผมจึงถามไงเห็นที่มาแจกใช่เอกสารฉบับนั้นไหม คนละอันครับ ก็ยังรอนะครับ ต้อง ขออนุญาตอย่างนี้ สำหรับท่านผู้มีหน้าที่ที่เกี่ยวข้องกับการประชุมท่านต้องมีสมาธิดีๆเพื่อรับฟังดีๆ นะครับแยกแยะให้ได้ว่าขณะนี้ที่นายกเทศมนตรี ก็ดี สมาชิกสภาเทศบาล ก็ดี ผมก็ดี พูดกับใครผมไม่ทราบ แต่ท่านทราบว่าท่านมีหน้าที่ทำอะไรถูกไหมครับ นี้เรียนรู้ไปด้วยกันผมนี้ไม่ทราบนะครับว่าผมพูดกับใครว่าใครมีหน้าที่อะไร แต่ท่านที่มีหน้าที่ท่านทราบว่าท่านมีหน้าที่อะไร ท่านต้องปฏิบัติให้ดีนะครับ ขออนุญาตเรียนรู้กันไปด้วยนะครับเพราะระบบพวกนี้เราไม่ค่อยได้ทบทวนกัน ก็คงจะรอเอกสารในระเบียบวาระที่ 3 ต่อไปผมขอไประเบียบวาระที่ 5

**ระเบียบวาระที่ 5 เรื่องขอเสนอญัตติขออนุมัติจ่ายขาดเงินสะสมของเทศบาลนครขอนแก่น**

 **ประจำปีงบประมาณ พ.ศ.2561**

**นายเรืองชัย ตราชู ประธานสภาเทศบาลนครขอนแก่น**

ขอเรียนเชิญผู้ที่จะรายงาน เชิญครับ

**นายจุลนพ ทองโสภิต รองนายกเทศมนตรีนครขอนแก่น**

เรื่อง ขอเสนอญัตติขออนุมัติจ่ายขาดเงินสะสมของเทศบาลนครขอนแก่น ประจำปีงบประมาณ พ.ศ.2561

เรียน ประธานสภาเทศบาลนครขอนแก่น

 ด้วยเทศบาลนครขอนแก่น ได้ประกาศประมูลซื้อรถยนต์บรรทุก 6 ล้อ ติดตั้งเครนไฮดรอลิคฯ จำนวน 3โครงการ ตามประกาศลงวันที่ 16 พฤษภาคม 2560,ประกาศลงวันที่ 17 พฤษภาคม 2560 และประกาศ ลงวันที่ 9 มิถุนายน 2560 ราคาค่าขายเอกสารชุดละ 2,500 บาท ทั้ง 3 โครงการ และเทศบาลนครขอนแก่น ได้ประกาศยกเลิกประกาศประมูลซื้อรถยนต์บรรทุก 6 ล้อ ติดตั้งเครนไฮดรอลิคฯ ทั้ง 3 โครงการ ต้องคืนค่าซื้อเอกสารแก่ผู้มีสิทธิ์ทั้งสิ้น 10 ราย รวมเป็นเงิน 25,000 บาท (สองหมื่นห้าพันบาทถ้วน) ความรายละเอียดแจ้งแล้วนั้น

 ปรากฏว่า ได้ตรวจสอบแล้วเงินค่าซื้อเอกสารได้รับไว้เป็นเงินรายได้ของเทศบาลในปีงบประมาณ 2560 จึงขอเสนอญัตติขออนุมัติจ่ายขาดเงินสะสมของเทศบาลนครขอนแก่น ประจำปีงบประมาณ 2561 จำนวน 25,000 บาท (สองหมื่นห้าพันบาทถ้วน) ต่อสภาเทศบาลนครขอนแก่นตามรายละเอียดแนบท้ายญัตติ นี้

 ดังนั้น เพื่อให้การจ่ายขาดเงินสะสมของเทศบาลนครขอนแก่น ในครั้งนี้เป็นไปด้วยความถูกต้องตามระเบียบกระทรวงมหาดไทยว่าด้วยการรับเงิน การเบิกจ่ายเงิน การเก็บรักษาเงิน และการตรวจเงินขององค์กรปกครองส่วนท้องถิ่น พ.ศ.2547 แก้ไขเพิ่มเติม (ฉบับที่ 3) ข้อ 94 ข้อ 95 ข้อ 96 (2) “ขอเงินคืนภายหลังจากปีงบประมาณที่รับเงินรายรับ เมื่อตรวจสอบแล้วเห็นว่าถูกต้อง ให้องค์กรปกครองส่วนท้องถิ่นจ่ายขาดเงินสะสมได้ โดยต้องได้รับอนุมัติจากสภาท้องถิ่น”

 จึงเรียนมาเพื่อโปรดทราบ และขอได้โปรดนำเสนอต่อที่ประชุมสภาเทศบาลนครขอนแก่น เพื่อพิจารณาอนุมัติ ต่อไป

ขอแสดงความนับถือ

 ธีระศักดิ์ ฑีฆายุพันธุ์

 (นายธีระศักดิ์ ฑีฆายุพันธุ์)

 นายกเทศมนตรีนครขอนแก่น

**นายเรืองชัย ตราชู** **ประธานสภาเทศบาลนครขอนแก่น**

 ครับท่านสมาชิกใดจะอภิปรายเชิญครับ เชิญคุณปรมินทร์ครับ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

 ขอบพระคุณครับท่านประธานสภาเทศบาลครับ ผมนายปรมินทร์ เลาหะพันธุ์ กราบเรียนท่านสมาชิก ผู้ทรงเกียรติ หัวหน้าส่วนการงาน ต่างๆและก็ประชาชนที่เข้าร่วมฟังการอภิปรายในวันนี้นะครับ ในการประชุมสภาในวันนี้นะครับ สิ่งที่จะต้องสอบถามก็คือ ทำไมประกาศทั้ง 3 ฉบับ ถึงได้ถูกการยกเลิก มีเหตุผลอย่างไรบ้างเพราะว่าเท่าที่ผมทำงานในสภาเทศบาลแห่งนี้ การพิจารณาต่างๆ เชื่อได้ว่าเราได้ออกระเบียบฯ ออกเทศบัญญัติเกี่ยวกับงบประมาณนี้โดยการพิจารณาโดยความละเอียดรอบคอบ เชื่อได้ว่าไม่ได้มีการล๊อคสเป็คหรืออะไรตามที่เขาร้องเรียน น่าจะมีสามถึงสี่บริษัทน่าจะมีการจัดซื้อจัดจ้างได้แต่ทำไมถึงมาบอกว่าการที่ประกาศออกไปเป็นการประกาศโดยไม่ถูกต้องไม่ชอบและยกเลิก ซึ่งให้ทางส่วนราชการเสียหาย ผมอาจจะใช้คำว่าอย่างนี้หรือทำให้ประชาชนได้รับความเดือดร้อนเนื่องจากว่ารถเครนต่างๆที่เราพิจารณาสามารถนำมาใช้ในการพัฒนาเทศบาลในโครงการต่างๆอีกหลายร้อยโครงการแต่ว่าการที่เราถูกร้องเรียนและก็ประกาศยกเลิกการจัดซื้อจัดจ้างในเช่นนี้เท่ากับว่าสภาแห่งนี้พิจารณาโดยมิชอบอย่างนั้นหรือ ผมต้องใช้คำนี้เลยนะครับเหมือนว่าสภาแห่งนี้ล็อคสเปคหรือก็คงจะเป็นคำถามแบบนี้นะครับท่านประธานสภา ก็อยากให้ผู้ที่เกี่ยวข้องชี้แจงความเป็นมาเป็นไปครับขอบพระคุณครับ

**นายเรืองชัย ตราชู** **ประธานสภาเทศบาลนครขอนแก่น**

 เชิญคุณธนภณ ครับ

**นายธนภณ กิตติวิมลชัย สมาชิกสภาเทศบาลนครขอนแก่น**

 เรียนท่านประธานสภาที่เคารพ เพื่อนสมาชิกผู้ทรงเกียรติ พ่อแม่พี่น้อง ส่วนข้าราชการประจำทุกท่าน พ่อแม่พี่น้องผู้นำชุมชนที่ติดตามการประชุมสภาเทศบาลนครขอนแก่น ทั้งส่วนที่ถ่ายทอดผมเข้าใจว่ามีถ่ายทอดนะครับไม่แน่ใจว่ามีไหมวันนี้ ญัตตินี้นะครับท่านประธานครับกระผมนายธนภณ กิตติวิมลชัย สมาชิกสภาเทศบาลนครขอนแก่น ต้องยอมรับนะครับว่าสภาเทศบาลนครขอนแก่น หลายครั้งหลายคราวเราพิจารณางบประมาณด้วยความละเอียดพอควรแก่เห็นในระดับหนึ่งนะครับ โดยเฉพาะชุดเครื่องมือเครื่องจักรที่ซื้อเป็นสำเร็จรูปในบริษัทห้างร้านที่จำหน่ายเราค่อนข้างใช้องค์ประกอบในการศึกษาพิจารณาอยู่ในระดับผมว่าละเอียดมากสมควรแก่เห็นเลยแหละครับ ทุกครั้งที่พิจารณาเงื่อนไขประเภทนี้เราก็ถามเลยครับว่ามีมาตรฐานกลางไหม ถ้ามีขอมาเป็นองค์ประกอบในการพิจารณาแล้วสภาแห่งนี้ทำเสมอก็คือถ้ากำหนดสิ่งนั้นโดยคุณสมบัติที่เรามั่นใจในทางวิศวกรรมทางวิชาการโดยที่พ่อแม่พี่น้องโดยเฉพาะระดับผู้อำนวยการสำนัก ผู้อำนวยการส่วนหรือข้าราชการส่วนที่เกี่ยวข้องยืนยันว่าคุณสมบัติที่เรากำหนดสูงกว่าคุณสมบัติมาตรฐานราคากลาง เราก็ใช้ราคากลางที่ส่วนกลางที่เขากำหนดไว้เป็นบรรทัดฐานเสมอมาครับ รายการนี้นะครับที่ถูกยกเลิกไป 3 รายการ โดยจำไม่ผิดเราพิจารณาโดยถี่ถ้วนอยู่ในระดับพอสมควรแก่เหตุครับท่านประธานก็ทราบครับ ท่านประธานก็ทำหน้าที่ผมว่าถ้าจำไม่ผิดเหตุนี้ท่านประธานก็ไม่สบายไปช่วงหนึ่งนะครับ ผมเองก็น้ำหนักตัวเพิ่มขึ้นไป 2 กิโลกรัม เพราะเรื่องนี้แหละครับเพราะพิจารณากันหลายครั้งหลายรอบ ในการที่ประชุม ปรากฏว่าโดยวิธีงบประมาณของการบริหารหน่วยงานองค์กรปกครอง ส่วนท้องถิ่น เราเห็นถึงความจำเป็นเร่งด่วนสำคัญที่จะมีเครื่องไม้เครื่องมือจำนวน 3 รายการ ที่จะเอาไปบริหารบำบัดทุกข์บำรุงสุขให้พ่อแม่พี่น้องประชาชนที่อยู่ในเทศบาลนครขอนแก่น โดยทะเบียนราษฎร หรืออยู่โดยประชากรแฝง หรือนักท่องเที่ยวที่มาบ้านเรามาใช้เงินที่นี้ เพื่อให้เศรษฐกิจที่ดีขึ้น ณ วันที่ 31 พฤษภาคม 2560 นับมาถึงวันนี้ก็ประมาณ 180 วัน ครับท่านประธานครับ ขาดเหลือนิดหน่อย ประมาณเกือบ 200 วัน ไม่ใช่ 180 วัน ครับ ก็ประมาณ 200 วัน ที่ผ่านมา มีบุคคลคนหนึ่งร้องเรียนมายังท่านนายกเทศมนตรี ครับเอกสารที่แนบอยู่ในญัตติครับท่านประธานครับ ท่านประธานเปิดดูหรือยังครับ แผ่นที่ 3 เอกสารคือห้างหุ้นส่วนจำกัด เอ็น.วี.พี.เทรดดิ้ง ทรัด แอนด์ อีควิปเมนท์ ที่ตั้งอยู่อำเภอลำพูน บ้านเลขที่ 84 หมู่ 10 ตำบลต้นธง อำเภอเมือง จังหวัดลำพูน ร้องมาปรากฏว่าท่านประธานครับวันนี้ 200 วัน ผ่านไป สิ่งที่เขาร้องสภาแห่งนี้ไม่รู้เลยครับ ว่าที่เขาร้องเป็นจริงหรือไม่ครับ นี้คือสาระสำคัญครับ นี้คือสิ่งที่ต้องถูกพิสูจน์ระดับพอสมควรแก่เหตุแล้วถึงจะมีญัตติในวันนี้ได้ครับ วันนี้ไม่มีอะไรเลยครับ บอกว่าสิ่งที่เขาร้องเป็นสาระจริง แต่ว่าเอาให้สภามาพิจารณาเรื่องที่ไม่รู้ว่าเป็นเรื่องอะไรครับ 200 วัน ควรแก่เหตุที่ท่านจะพิจารณาหรือไม่ว่าเรื่องที่เขาร้องเป็นสาระที่ใช่ ผมเสียใจว่า 200 วันที่ผ่านไป มันไม่เกิดอะไรต่อการพิจารณาสาระที่เขาร้องเลย ถ้ามีปรากฏว่าสภาแห่งนี้รู้เท่าไม่ถึงการณ์เรามีองค์ประกอบความรู้ที่ใช้ในการพิจารณาในสภาที่ถูกแจ้งให้ทราบ ถูกยื่นให้ดูไม่ครบทำให้เราออกญัตติเห็นชอบกับญัตติที่ไม่ชอบด้วยกฏหมายไป เป็นการล๊อคสเปค เป็นการอะไรที่ไม่ชอบด้วยกฎหมายนะครับ แล้วเราก็ต้องมายกมือเพื่อคืนเงินคืนตังค์ คืนลาภมิควรได้เขาไปนะครับ ไม่รู้ว่าใช่ไหม วันนี้ก็เรียนท่านประธานนะครับว่ามันก็ลำบากมากที่จะมายกมือให้คืนเงินแบบนี้นะครับ เพราะเราไม่รู้ระหว่างตรงนั้น 200 วัน ที่ผ่านมา ท่านพิสูจน์อะไรกับมันไหม ถ้ามียืนยันว่าสิ่งที่เขาร้องใช่ ก็ดีใจว่าเราจะได้ถูกสอนให้เรียนรู้ แต่ไม่ใช่นี้แหละครับ ท่านประธานเคยเห็นแจ้งความเท็จไหมครับติดคุกนะครับ ประเด็นแจ้งความเท็จติดคุกนะครับ อันนี้ก็ร้องเรื่องไม่ใช่มันควรจะอะไรครับเพราะขณะนี้ถ้ารวมแล้วนับจากนี้ไปไม่ถึง ยังไม่รวมเวลาที่จะเสนอสภาเปลี่ยนญัตติสเปคคุณสมบัตินะครับ ผมว่ามี 300 วัน ไม่รู้สภาแห่งนี้ได้พิจารณาด้วยไหมครับ เขายุบเสียก่อนครับหรือเปล่าครับ ท่านประธานครับสภาควรทำเรื่องเสี่ยงแบบนี้ไหมครับ ท่านว่า 200 วัน ควรแก่เหตุที่จะมาพิจารณาเรื่องไม่ใช่ไหมครับ ขอเรียนท่านเถอะครับท่านประธานครับ ผมทำหน้าที่สมาชิกสภามาร่วม 17 ปี เพราะไปทำหน้าที่ส่วนบริหารไปอยู่ประมาณสัก 3-4 ปี ผมยังไม่เคยเห็นครับญัตติที่ไร้หลักไร้องค์ประกอบในการพิจารณาขณะอย่างนี้เลยครับ เรื่องนี้โดยแท้แล้วเมื่อวันที่ 30 พฤษภาคม 2560 เทศบาลนครขอนแก่น รับเอกสารลงวันที่ 6 มิถุนายน 2560 ผ่านมาถึงวันนี้ 200 วัน ครับ แล้วก็มาวันนี้นะครับให้คืนเงินเขานะครับ เป็นธรรมกับสภาหรือยังเป็นธรรมกับคนที่ต้องมาพิจารณาในวันนี้ไหมครับ ก็เรื่องนี้ค่อนข้างยากเพราะท่านจะบอกว่า ที่ผ่านมาเราองค์ประกอบทั้งหมดทั้งผู้บริหารประกาศจัดซื้อจัดจ้างไปก็ ไม่ถูกสภาผ่านญัตติไปก็ไม่ชอบแล้ววันนี้ก็มาทำหน้าที่คืนเงินเขา ไม่รู้ผมสรุปของผมถูกไหม แต่ท่านต้องคืนเงินหมายถึงว่าฝั่งใดฝั่งหนึ่งต้องทำเรื่องที่ไม่ถูกต้องนะครับ ทำไมท่านไม่เลือกพิจารณาก่อน ไต่สวนให้ดีก่อน ถ้าเขาร้องมาไม่ชอบผมอยากเรียนท่านประธานนะครับ ท่านจะสั่งหรือมอบหมายใครก็ตามนะครับ ไปทำเรื่องแจ้งความเอาผิดกับคนที่ร้องหน่อยเถอะครับ โลกแห่งประเทศไทยนี้นะครับ คนไม่รับผิดชอบไม่ต้องทำอะไรมือไม่พายเอาเท้า ลาน้ำใช่ไหมครับ แล้วสังคมเสียหายครับ ไม่ต้องรับผิดชอบเลยหรือครับ ท่านปล่อยให้คนแบบนี้ยืนในสังคมอย่างเชิดหน้าชูตาหรือครับ เป็นฮีโร่หรือครับ นี้หรือคือความเป็นธรรมที่ต้องคืนให้สังคมครับ เงินส่วนนี้รวมกัน 3 รายการ 10 กว่าล้านนะครับ ถ้าผมรวมไม่ผิดถ้า 200 วันที่ผ่านมา หรือประมาณ 300 เศษๆ 400 วัน แล้วครับ 450 วันด้วย การตั้งงบประมาณ 2560 ที่อนุมัติไปตอนนี้เราใช้ ปีงบประมาณ 2561 อยู่ครับ ท่านประธานฯ ครับ เงินส่วนนี้ถ้าย้อนไป 300 วัน เอาไปทำเอาไปแจกประชาชน 10 ล้าน แจกได้คนละพันนะครับ ในเทศบาลนครขอนแก่นตามทะเบียนราษฎร

**นายเรืองชัย ตราชู** **ประธานสภาเทศบาลนครขอนแก่น**

 ขอให้ถอนคำพูด เอาไปแจกประชาชน

**นายธนภณ กิตติวิมลชัย สมาชิกสภาเทศบาลนครขอนแก่น**

 เมื่อเอาไปแล้วบริหารไม่เป็นประโยชน์นะครับ แจกประชาชนไม่ดีกว่าหรือครับ เมื่อรัฐบาลก็แจกครับทุกวันนี้ตามวาระต่างๆ ผมเห็นแจกอยู่เรื่อยครับ ตามอาชีพโน่นอาชีพนี้เสียงดังหน่อยก็แจกครับผมเปรียบเทียบครับท่านประธาน ถ้าผู้บริหารขอให้แจกผมก็ไม่ยกมือ เพราะว่าผมก็ไม่เห็นด้วยกับวิธีการแจกแต่ผมเปรียบเทียบกรณีนี้อย่างนี้นะครับ ว่าถ้าเรื่องอย่างนี้ 200 วัน ที่ผ่านมานะครับ ท่านหาข้อเท็จจริง แล้วองค์ประกอบบอกว่ายืนยันขณะนี้สิ่งที่ผ่านสภาไปนี้ชอบ เราก็จะดำเนินการต่อในขั้นตอนประกาศจัดซื้อจัดจ้างต่อไป คนที่ร้องมาไม่อยู่ในสาระแห่งการพิจารณา เราก็พิจารณาหรือผู้บริหารใช้อำนาจตัวเองนะครับ คืนสิทธิ์ในการซื้อซอง ซื้อเอกสารในการขายรถให้เทศบาลนครขอนแก่นโดยไม่ต้องคืนก็ได้ ทำไมถึงไม่มีขั้นตอนตรงนั้นปรากฏขึ้นต่อสภาแห่งนี้ครับท่านประธานสภาเทศบาล ที่เคารพครับ ผมมีข้อสงสัยอยู่ประการอย่างนี้ครับท่านครับพูดแล้วอาจเข้าใจบ้างไม่เข้าใจบ้างนะครับ ผมพยายามเรียบเรียงให้ดีที่สุดแล้ว โดยส่วนตัวผมเป็นคนพูดไม่ค่อยรู้เรื่องอยู่แล้วครับท่านประธาน ครับขอบคุณมากครับ

**นายเรืองชัย ตราชู** **ประธานสภาเทศบาลนครขอนแก่น**

 ระเบียบวาระที่ 5 เชิญท่านนายกเทศมนตรีนครขอนแก่น ครับ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

 กราบเรียนท่านประธานสภาเทศบาลนครขอนแก่น ประเด็นคำถามของสมาชิกสภาเทศบาล จะขออนุญาตให้ผู้อำนวยการสำนักการช่าง เป็นผู้ชี้แจงนะครับ ขออนุญาตครับ

**นายเรืองชัย ตราชู** **ประธานสภาเทศบาลนครขอนแก่น**

 ครับขอเชิญท่านผู้อำนวยการสำนักการช่าง ชี้แจงครับ

**นายยินชัย อานันทนสกุล ผู้อำนวยการสำนักการช่าง**

เรียนท่านประธานสภาเทศบาล ครับ เรื่องรายละเอียดผมจะให้ผอ. ธวัชชัย นะครับ เพราะเขาเป็นคนรวบรวมกรรมการที่พิจารณายกเลิกทั้ง 3 โครงการ นี้ เสนอสำนักการคลังนะครับ

**นายเรืองชัย ตราชู** **ประธานสภาเทศบาลนครขอนแก่น**

 เชิญ ผอ.ธวัชชัย ครับ

**นายธวัชชัย วนาพิทักษ์กุล ผู้อำนวยการส่วนการโยธา**

เรียนท่านประธานสภาเทศบาลนครขอนแก่น ท่านสมาชิกสภาเทศบาลผู้ทรงเกียรติ และก็ท่านผู้บริหารนะครับ ในส่วนของหนังสือที่เขาร้องเรียนมายังเทศบาลนะครับทางสำนักการช่าง มีการตรวจสอบนะครับ เขาร้องเรียนมาทั้งหมด 10 ประเด็น เราก็ตอบประเด็นไปยังศูนย์ดำรงธรรมนะครับ คืออาจจะเนื่องด้วยในลักษณะของตัวรายละเอียดโครงการ รายละเอียดตัวที่ประกาศนี้ของเราละเอียดชัดเจนครับ แต่ผู้ร้องร้องประเด็นที่ว่าอย่างเช่นเครนที่มีลักษณะญี่ปุ่น ยุโรป หรืออเมริกานะครับ ซึ่งบางส่วนเขามองว่ามันไม่เป็นการเปิดกว้างนะครับ อันนี้คือตัวที่สามารถฟังขึ้นนะครับ แต่ในรายละเอียดที่เราเช็คและก็ตรวจสอบไปยังที่ศูนย์ดำรงธรรมนะครับ จริงๆเครนที่เข้าข่ายประเภทนี้นะครับที่เราหาข้อมูลได้นะครับทั้งหมดมี 8 ประเทศ มี 9 บริษัท นะครับ อันนี้เราชี้แจงไปยังศูนย์ดำรงธรรมนะครับ แต่เพื่อความรอบคอบและเปิดกว้างนะครับ ทางเทศบาลเลยทำหนังสือไปยังศูนย์ดำรงธรรมนะครับ เพื่อให้มีการยกเลิกและอาจจะต้องมีการประกาศอีกครั้งนะครับเพื่อให้เปิดกว้างในลักษณะนี้ ในลักษณะของตัวระเบียบฯใหม่นะครับ ตัว TOR ที่ประกาศไปนี้ทางผู้ที่เกี่ยวข้องหรือผู้ที่สนใจสามารถร้องได้นะครับว่าในส่วนของ TOR ชอบหรือไม่ชอบ ล็อคสเปคหรือเปล่านี้สามารถดำเนินการได้เพื่อความโปร่งใสและเพื่อการตรวจสอบได้นี้ ผมว่าเทศบาลก็มีความเป็นธรรมาภิบาลนะครับ ก็ควรจะทำรูปแบบนี้เพื่อพิสูจน์ให้ได้ว่าลักษณะของการประกาศราคาแบบนี้เป็นการเปิดกว้างและไม่ล็อคสเปคครับ เป็นเนื้อหาส่วนรายละเอียดในการชี้แจงของทางเทศบาลไปยังศูนย์ดำรงธรรมนี้เดี่ยวสำนักการช่างจะสำเนาให้สมาชิกสภาเทศบาลทุกท่านทราบนะครับ ขอบคุณครับ

**นายเรืองชัย ตราชู** **ประธานสภาเทศบาลนครขอนแก่น**

 ครับมีท่านสมาชิกสภาเทศบาล ท่านใดจะแสดงความคิดเห็นสอบถามอภิปรายเพิ่มเติมเชิญครับ เชิญคุณธนภณ ครับ

**นายธนภณ กิตติวิมลชัย สมาชิกสภาเทศบาลนครขอนแก่น**

 เรียนท่านประธานสภาเทศบาล ที่เคารพ เพื่อสมาชิกสภาเทศบาลผู้ทรงเกียรติ ผมไม่แน่ใจว่าเมื่อสักครู่ท่านผอ.ส่วน ธวัชชัย ตอบในประเด็นที่ผมถามหรือไม่ ผมถามชัดๆนะครับท่านประธานฯ ครับ 200 วันเศษ ที่ผ่านมา มันเกิดอะไรขึ้นสิ่งที่ท่านตอบเมื่อสักครู่ได้ทำแล้วใช่ไหม เมื่อวันที่เดือนกันยายน ท่านทำเรื่องดังกล่าวได้ไหม เมื่อเดือนตุลาคม ที่ผ่านมาท่านทำเรื่องที่ท่านตอบสักครู่ได้ไหม เดือนพฤศจิกายน ที่ผ่านมาท่านทำเรื่องเช่นนั้นอีกครั้งหนึ่งได้ไหม วันที่เดือนธันวาคม ก็คงไม่ทันแล้ว 200 วัน ที่ผ่านมาเรื่องท่านชี้แจงท่านทำไหมครับ เหตุผลกลใดที่ท่านไม่ทำ สิ่งหนึ่งที่ผมถามชัดๆอีกเรื่องหนึ่งก็คือ ตกลงคุณสมบัติที่ผ่านเทศบัญญัติสภาแห่งนี้ไปนะครับมันผิดจริงอย่างที่เขาว่าไหมครับแล้วคนร้องในเรื่องไม่จริง ทำให้รัฐเสียประโยชน์ประชาชนผู้พึงได้ประโยชน์เสียประโยชน์ไม่ได้ประโยชน์ ต้องรับผิดชอบไหมครับ เรื่องพวกนี้ผมว่าต้องคืนประโยชน์ให้กับสังคม นะครับ ท่านประธานสภานะครับ

**นายเรืองชัย ตราชู** **ประธานสภาเทศบาลนครขอนแก่น**

 คำถาม ขอโทษนิดหนึ่งมีคำถามเพิ่มเติมอีกไหม เพื่อผมจะถามฝั่งนี้ว่าฟังคำถามชัดไหม

**นายธนภณ กิตติวิมลชัย สมาชิกสภาเทศบาลนครขอนแก่น**

 ผมเปรียบเทียบให้ดูครับ วันหนึ่งที่เลือกตั้งคนแข่งกันจ่ายเงินทั้งคู่นะครับ คนแพ้เลือกตั้งร้องว่าคนชนะซื้อเสียง แล้วก็ไปเอาคนชนะไปประหาร ทางการเมือง คนแพ้มันซื้อเสียงเหมือนกันแต่มันแพ้นะครับท่านจะพิจารณาให้เป็นคนชอบด้วยกฎหมายหรือครับ เราเป็นองค์กรที่ใหญ่พอสมควรแก่เหตุ เรามีบุคลากรที่น่าจะใช้ดุลยพินิจตามวิชาชีพได้อยู่ในระดับต้นๆของประเทศทีเดียว ทำไมเราประวิงเรื่องนี้มาตั้ง 200 วันเศษ ผมถามแค่นี้ครับท่านประธานครับ

**นายเรืองชัย ตราชู** **ประธานสภาเทศบาลนครขอนแก่น**

 ผมถามฝั่งที่จะตอบก่อน ท่านฟังเมื่อครู่นี้ที่ท่านสมาชิก ท่านธนภณ ถามพร้อมด้วยเปรียบเทียบ ท่านพร้อมที่จะตอบไหมฟังแล้วเข้าใจไหม หรือจะถามกลับมาให้ชัดๆอย่างไรเพื่อการตอบจะได้ตรงประเด็น ผมถามกลับไปที่ ผอ.ธวัชชัย

**นายธวัชชัย วนาพิทักษ์กุล ผู้อำนวยการส่วนการโยธา**

 ขออนุญาตค้นเอกสารสักครู่หนึ่งครับ

**นายเรืองชัย ตราชู** **ประธานสภาเทศบาลนครขอนแก่น**

 เชิญครับ ต้องขออนุญาตที่ประชุมนิดหนึ่ง คือตรงนี้ก็จะแสดงความคิดเห็นเพื่อรอ ผอ.ธวัชชัย

ผมว่ากรณีอย่างนี้เราต้องเรียนรู้นะครับ ถ้าไม่เรียนรู้ไปเราก็ไม่สามารถที่จะเดินไปข้างหน้าด้วยความราบรื่นเรียบร้อยและถูกต้องได้นะครับ ต้องเรียนรู้ ที่นี้เรียนรู้นี้ผมไม่รู้ว่าจะพูดกับใคร ท่านที่มีหน้าที่ ผมใช้คำว่าท่านที่มีหน้าที่รวบรวมเอกสารมีหน้าที่อะไรต่างๆ ก่อนที่จะนำเสนอท่านนายกฯ ให้นายกฯลงนามเพื่อที่จะเอาเอกสารเหล่านั้นยื่นเป็นญัตติต่อสภาท่านเรียบเรียงหน้าที่ดีๆนะครับ 1.ผู้มีหน้าที่คือระดับพี่น้องพนักงาน ท่านต้องเรียบเรียงมาดีๆ ก่อนที่นายกฯจะลงนาม พอนายกฯลงนามยื่นเสร็จท่านหมดหน้าที่แล้ว ถ้าท่านทำไม่ดีภาระก็กลับมาตกที่นายกฯ ถ้าพี่น้องพนักงานไม่มาช่วยก็อย่างนี้แหละครับ ผมถึงได้ชวน ใช้คำว่าชวนนะครับ ไม่ใช้คำว่าท่านต้องทำ ท่านพึงระวังทำหน้าที่ให้ดี ถ้าทุกคนรู้ตัวเองว่ามีหน้าที่ทำอะไร ผมว่าขาดตกบกพร่องผิดเล็กๆน้อยๆผมว่าเป็นไปได้แก้ไขกันได้ง่ายๆทีนี้ถ้าเราไม่ทำหน้าที่ด้วยความตั้งใจด้วยความรอบคอบมันก็จะกระทบ เพราะญัตติแต่ละญัตติพอนำเสนอมาที่นี้ก็เป็นสิทธิของสภานะครับกับผู้บริหารก็อยู่แค่นี้ทีนี้ผู้บริหารไม่ได้ก็ถามกลับไป ไม่รู้จะโยนไปตรงไหนในเวลาฉุกละหุกไม่รู้จะอย่างไรก็อลวนกันอยู่อย่างนี้หละ ทีนี้ที่ทางสมาชิกสภาเทศบาล ยกตัวอย่างให้ฟังคือการเสียประโยชน์ของเงินงบประมาณนะครับที่ท่านพูด แทนที่เรามีเงินเราสามารถจะได้ของไปใช้ให้ทันเวลา เพราะเรามีความจำเป็นเราถึงได้เจียดเงินงบประมาณไปใช้จ่ายในเรื่องเหล่านั้น ทีนี้เวลามันผ่านไปเงินเราก็มีของซื้อไม่ได้ ท้ายที่สุดไม่มีใครรับผิดชอบ ผมถามกลับไปในภาพรวมท่านที่นั่งอยู่ทุกคนที่นี้เป็นประชาชน เมื่อถึงเวลาต้องกลับออกไปเป็นประชาชน ข้าราชการ 60 ปี ท่านก็กลับไปอยู่ที่บ้าน พวกผม 4 ปี 5 ปี มาทีหนึ่งก็กลับไป ไม่มีใครเลือกก็กลับไปเป็นประชาชน นี้คือข้อแสดงความคิดเห็นห่วงใยในวิธีการใช้เงินของงบประมาณเทศบาล ผมต้องชวนท่านอย่างนี้ต้องกดให้ครอบคลุมเพราะก่อนที่จะบรรจุเป็นงบประมาณใช้เวลาตั้งนานประชุมนอกรอบนะครับ เชิญ ผอ.ธวัชชัย เชิญครับ

**นายธวัชชัย วนาพิทักษ์กุล ผู้อำนวยการส่วนการโยธา**

 กราบเรียนท่านประธานสภาเทศบาล ท่านสมาชิกสภาเทศบาล ทุกท่านนะครับ ในส่วนของรายละเอียดตัวประกาศของเราเริ่มประมาณในช่วงเดือนพฤษภาคม 2560 ถึงเดือนมิถุนายน 2560 นะครับ แล้วก็มีผู้ร้องมาในระหว่างนั้นนะครับ ทางสำนักการช่างมีการตั้งคณะทำงาน เพื่อค้นคว้าข้อมูลในการตอบทางศูนย์ดำรงธรรมนะครับ ในส่วนความโปร่งใสของทางเทศบาล ทั้งหมดทุกประเด็นที่เขาร้องมานะครับ แล้วก็ทำบันทึกเสนอต่อผู้บริหารเพื่อพิจารณานะครับ ในส่วนของทางเทศบาลพิจารณาประกาศยกเลิกนะครับ เมื่อวันที่ 17 พฤศจิกายน 2560 นะครับ ทั้ง 3 รายละเอียด 3 เครื่องจักร นี้นะครับ ซึ่งถ้าเกิดกระบวนการยกเลิกเสร็จแล้วทางสำนักการช่าง จะต้องรีบดำเนินการประกาศใหม่นะครับ แล้วในส่วนของทางที่บอกว่าคนที่ร้องผมก็ว่าถ้าร้องเท็จก็ควรมีคณะทำงานของทางส่วนของทางเทศบาลอาจจะมีผู้เกี่ยวข้อง ผู้ชำนาญนะครับเกี่ยวกับการดำเนินการด้านกฎหมายด้วยเหมือนกันเพราะว่าถือว่าเป็นการขัดขว้างการแข่งขันอย่างเป็นธรรมด้วยเหมือนกัน อันนี้ต้องมีการตีความและต้องมีคณะทำงานในการดำเนินงานนะครับนี้คือความคิดเห็นส่วนตัวนะครับ อาจจะลองพิจารณาหาแนวทางร่วมกันนะครับเพื่อป้องกันไม่ให้เกิดปัญหาลักษณะเช่นนี้ครับ ซึ่งปัญหาลักษณะในเรื่องของการประมูลต่างๆเหล่านี้มันเป็นเรื่องของผลประโยชน์ของเอกชนซึ่งบางครั้งเขาก็มาร้อง บางครั้งมันอาจจะพิสูจน์ยากด้วยเหมือนกันนะครับ อันนี้ต้องขออภัยในส่วนของกระบวนการที่ยาวนานต้องขออภัยอย่างสูงนะครับขอเรียนชี้แจงเบื้องต้นประมาณนี้นะครับ ขอบคุณครับ

**นายเรืองชัย ตราชู** **ประธานสภาเทศบาลนครขอนแก่น**

 ครับเป็นคำตอบนะครับ มีท่านสมาชิกสภาเทศบาลท่านใดจะอภิปรายอีกไหมครับ ขอเชิญคุณปรมินทร์ ครับ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

 ขอบคุณครับท่านประธานสภาเทศบาล ครับ ทราบจากท่านผอ.ธวัชชัยว่าได้มีหนังสือชี้แจงไปยังศูนย์ดำรงธรรม ผมก็ไม่ทราบวันเวลานะ ถ้าอย่างนั้นศูนย์ดำรงธรรมมีคำตอบแล้วหรือครับว่า สรุปแล้วเราล๊อคสเปคและยกเลิกครับ หรือว่าเราคิดเองเออเองว่าก็ต้องเชื่อเขาเพราะเขาบอกว่ามันล็อคสเปค ถ้าต้องเชื่อเขาต่อไปเราจะประมูลของที่เราต้องการได้อย่างไร เราอยากได้รถราคาคุณสมบัติที่ครบในราคา 4,900,000 บาท แต่เขาบอกว่าเขาไม่มีรถสี่ล้านเก้ามาขายเขามีรถแค่สองล้านห้ามาขาย เทศบาลนครขอนแก่น ผิดครับเพราะว่าอยากได้รถสี่ล้านเก้า ซึ่งจริงๆแล้วบริษัทที่ร้องไม่มีขายแต่บริษัทอื่นๆ อีกเยอะแยะสามารถประมูลได้ ถ้าเช่นต่อไปเราจะทำอย่างไรหละครับ หรือว่าต้องเอารถที่มีคุณสมบัติที่เราไม่ต้องการมาใช้ในงานของเรา เพราะเราพยายามเขียนพยายามศึกษาพยายามทำรายละเอียดให้ดีเพื่อต้องการสิ่งที่เราอยากได้จริงๆเพราะเราเคยมีบทเรียนมาแล้วสเปคทีวีขั้นเทพได้ของจีนแดง สเปคราคาห้าหมื่นได้ของสองหมื่นอย่างนี้ สเปคเดียวกันครับแต่เป็นของจีนแดงถ้าเราไม่กำหนดคุณสมบัติว่า เราพยายามกำหนดว่าดินของยุโรปหรือของอังกฤษหรือของอเมริกา เพื่อที่จะได้เป็นผลิตภัณฑ์ที่มีคุณภาพที่สามารถใช้งานได้จริง แล้วมาบอกว่าการกำหนดสเปคของเรานั้นผิด แล้วอย่างนี้จะต้องทำอย่างไงครับหรือเราต่อไปเราก็ไม่ต้องซื้อของดีมาใช้ครับท่านประธานสภาครับ ต้องขอสอบถามไปยังท่านที่ตอบคำถามเมื่อสักครู่นี้ว่า ทางศูนย์ดำรงธรรมมีคำตอบหรือเปล่าว่าสิ่งตรงนี้มันผิดมันล็อคสเปคจริง เพราะว่าเห็นมีหนังสือหารือกลับไปครับท่าน

**นายเรืองชัย ตราชู** **ประธานสภาเทศบาลนครขอนแก่น**

 เชิญคุณธนภณ ครับ

**นายธนภณ กิตติวิมลชัย สมาชิกสภาเทศบาลนครขอนแก่น**

 เรียนท่านประธานสภาเทศบาลที่เคารพ เพื่อนสมาชิกสภาเทศบาลผู้ทรงเกียรติ ผมลุกขึ้นมาอภิปราย ผมเริ่มรู้สึกหงุดหงิดตนเองเพราะสิ่งที่ผมถามก็ได้คำตอบที่ฟังได้แต่ไม่มีอะไรยืนยันเลยว่าที่เขาร้องใช่หรือไม่ ถ้าที่เขาร้องไม่ใช่มีคำถามสั้นๆอีกอันหนึ่งครับท่านไม่เลือกเงื่อนไขที่เขามีหลายเจ้าที่เขายื่นซองประกวดราคามาแล้ว แล้วเปิดซองแล้วใช้ผลนั้นเลยหรือครับเพราะมันจะทำให้เวลามันกระชั้นขึ้นอย่างน้อยสามเดือน แล้วมันก็ยังได้เงื่อนไขคืนความเป็นธรรมให้กับคนที่เขามาซื้อซองและมีครุภัณฑ์ที่โดยตามคุณสมบัติที่องค์กรแห่งนี้ต้องการทำไมไม่เลือกอย่างนั้นครับ ถ้าเลือกอย่างนั้นวันนี้สภาก็ไม่มีหน้าที่ต้องมาทำเรื่องนี้ พิจารณาวันนี้ อภิปรายจนหงุดหงิดตัวเองนะครับ ผมเห็นใจคนฟังจริงๆเพราะบางเรื่องถ้าไม่ได้ตามไม่คิดเห็นบทบาทแห่งสภา ศักดิ์ศรีแห่งสภาบางทีเราทำบางเรื่องได้โดยอำเภอใจอยู่ครับ แต่บางเรื่องผมว่ามันมีช่องทางที่พิจารณาได้ละเอียดกว่านั้นแล้วคืนเงื่อนไขที่ถูกต้องครับ องค์กรที่มีหน้าที่ให้ความเห็นชอบต่อเรื่องทางนิติบัญญัติซึ่งเป็นเทศบัญญัติอย่างมีศักดิ์ศรีครับ ทำไมขั้นตอนนี้ต้องถูกเพิ่มเข้ามาครับ ผมไม่แน่ใจนะว่าขณะนี้มีระเบียบฯอะไรใหม่ที่มันซับซ้อนขึ้นหรือไม่หรือว่าใช้ผลยื่นซองเดิมหรือว่าคืนซองเขาไปหมดแล้วครับ วันนี้เรื่องนี้มาถึงนี้และประกาศใหม่แล้วเจ้าเดิมที่เขาซื้อมาโดยชอบถูกต้องตามกฎหมาย แล้วซองที่เขายื่น ณ วันนั้นน่าจะเป็นผู้ชนะการประกวดไม่ได้เป็นคู่สัญญาฉบับใหม่ต่อไปแล้วเขาร้องใครจะเป็นผู้รับผิดชอบครับ แล้วถ้าหนักหนากว่านั้นเราซื้อแล้วได้เครื่องจักรที่คุณสมบัติต่ำกว่าที่เขาเคยเสนอขายในราคาอย่างได้นะครับ ด้วยคุณสมบัติที่สูงกว่าอย่างพิสูจน์ได้นะครับ ใครจะเป็นคนรับผิดชอบต่อไปครับท่านประธานที่เคารพ ผมต้องถามไว้นะครับสภาแห่งนี้เพราะจริงๆแล้วทุกคนที่นั่งอยู่ในนี้รวมทั้งท่านประธานฯ รวมทั้งฝ่ายบริหารครับท่านทำหน้าที่หนักมาก ผมแค่อยากถามว่าทำไมไม่เลือกเงื่อนไขที่น่าปฏิบัติได้ด้วยวิธีจัดซื้อจัดจ้างอีกอันหนึ่งครับขอบคุณมากครับ

**นายเรืองชัย ตราชู** **ประธานสภาเทศบาลนครขอนแก่น**

 เชิญท่านนายกฯ ครับ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

 เรียนท่านประธานสภาเทศบาล ครับ ก็ขออนุญาตให้ผู้อำนวยการสำนักการช่าง ชี้แจงประเด็นนี้อีกครั้งหนึ่งครับ

**นายเรืองชัย ตราชู** **ประธานสภาเทศบาลนครขอนแก่น**

 เชิญท่านผู้อำนวยการสำนักการช่าง ครับ

**นายยินชัย อานันทนสกุล ผู้อำนวยการสำนักการช่าง**

 ขออนุญาตครับท่านประธานสภาฯ นะครับ สิ่งที่ผอ.ธวัชชัย รายงานไปเมื่อสักครู่ก็คือสิ่งที่เขาปฏิบัตินะครับ สิ่งที่เราคุยกันในสำนักการช่าง ก็คือการที่เราตั้งกรรมการพิจารณาผลเป็นรูปกรรมการพิจารณาว่าเราจะทำอย่างไรนะครับ ส่วนของสำนักก็คือเราก็ทำขั้นตอนของเราว่าเราอยากได้ใช้รถอะไรสเปคอย่างไง เราก็ทำงานกับสภามาอย่างต่อเนื่องนะครับสเปคอันนี้เราครอบคลุมมีบริษัทเยอะมาก เราก็ Search ทั่วโลกนะครับ ทวีปหนึ่งมีประเทศเยอะแยะไปหมดที่ขายรถนะครับ แต่มีคนไทยบ้าบางคนที่ไม่ได้ขายก็มาร้องใช่ไหมครับ คนทำเขาทำหน้าที่ดีที่สุดเอาของดีที่สุดให้เทศบาลถ้าเราไปดูสเปคที่เราเขียนนะครับ ถือว่าสเปคที่ดีที่สุดแล้วก็ราคาเหมาะสมที่สุดสภาก็ตัดเงินจากหกล้านกว่าเหลือสี่ล้านกว่า งบของคันที่ราคาสี่ล้านเก้าใช้เวลาตั้งแต่ปี 2558 เราอยากได้รถสภาก็เห็นดัวยกับเราว่าเทศบาลมีแต่รถเปลี่ยนหลอดไฟเฉยๆ เวลาต้นไม้ใหญ่ๆล้มทับบ้านคนนี้ก็ยกไม่ได้นะครับนี้คือระเบียบฯกระทรวงมหาดไทยของเรา ซึ่งทำเราอึดอัดมากคนที่รับผิดชอบออกสเปคก็อยากได้ของดีที่สุด ของดีให้เทศบาลของดีให้กับประชาชน ในราคาที่เหมาะสมนะครับ แต่ของเราก็กลัวแต่ว่าล็อคให้ใคร แล้วก็จะตัดของสำคัญเอาของสำคัญออก คือต่อไปผมคิดว่าแนวทางที่เทศบาลจะแก้ปัญหาได้คืออาจจะต้องเช่ารถครับ ถ้าซื้อแบบนี้ก็จะเป็นแบบนี้แต่พอดีว่าช่วง 23 สิงหาคม 2560 มันมีระเบียบใหม่ออกมา ซึ่งผมก็คุยกับคณะกรรมการทั้งสามชุดนะครับว่าในชุดที่ 1 ที่เขาพิจารณาแล้วเสนอรายเดียวนะครับคันสี่ล้านเก้านี้ เสนอรายเดียวได้เป็นผู้ได้งานแล้วแต่บังเอิญคนที่เขามาร้อง ที่จังหวัดส่งมา 11 ข้อ เหมือน ผอ.ธวัชชัย พูดเราก็รวบรวมเอกสารเพื่อชี้แจงทั้งทุกหน่วยงานที่เขาร้องเขามานะครับเรายืนยันว่าสภาได้ทำหน้าที่ดีแล้วว่าตรวจแล้วว่ามีของขายในตลาดเยอะมากแต่ระบบของราชการนะครับมันก็ต้องตอบหนังสือไปทีนี้ความไม่สบายใจของคณะกรรมการผมก็ไม่ทราบเพราะว่าผมเข้าไปก้าวก่ายในรูปของคณะกรรมการพิจารณาผลไม่ได้ เพราะว่าเป็นสิทธิของประธานที่เขาจะตัดสินใจแต่ก็พูดให้เขาฟังแล้วว่าจะเกิดอะไรขึ้นถ้าเขาเลือกอย่างไรก็เสนอผู้บริหารไปว่าตัดสินใจทีหนึ่งว่าอย่างไง ทางกรรมการก็คิดว่าช่วงมิถุนายน นี้มันใกล้ๆกับกันยายน แล้ว อย่างไงให้คนที่ร้องจะมาซื้อแบบจริงไหมหรือว่าถ้าเราเร่งทำและใช้ระเบียบฯที่ที่เอื้อให้คุณร้องกันเองให้หมดซะคนทำงานจะได้สบายใจ เพราะสเปคจริงๆเราก็ใช้สเปคเดิมนะครับที่จะประกาศใหม่นี้เราคิดว่าเราไม่ได้ล๊อคอยู่แล้วนะครับ แต่คำพูดว่าใครจะตอบว่าใครล๊อคไม่ล๊อคนี้เรามีชื่อบริษัทที่ขายเครนขายอะไร รถที่เราซื้อมันมีสองส่วน ส่วนหนึ่งเป็นตัวรถมันทั่วไปอยู่แล้ว แต่ตัวเครนเป็นตัวที่มีปัญหาว่ามันเป็นลักษณะพิเศษที่เราใช้แบบพับได้เครนบางตัวก็ตรงๆเหมือนเรายกรางรถไฟ บางทีเข้าในที่ไม่ได้เราใช้แบบพับ คนร้องก็บอกว่าทำไมไม่เอาแบบตรงๆ ยกได้เหมือนกัน แต่จริงๆลักษณะการใช้งานของเทศบาลนี้มันมีทั้งเข้าซอกเข้าซอยยกได้ไม่ได้เราต้องการรถที่มาเสริมสมรรถนะของสำนักการช่างหรืองานเทศบาลนะครับที่เราออกไป เราก็ยืนยันว่าสภากับเราก็ทำงานด้วยกันแต่ลักษณะของรูปกรรมการ มันเป็นรูปกรรมการที่ตั้งไปแล้วประธานกับเลขาฯ เขามีสิทธิเขาสามคนจะเลือกเสนอท่านนายกฯ ผู้บริหารว่าจะเอาอย่างไรนะครับ เราคิดว่าเวลาใกล้กับระเบียบฯใหม่จะช้าอยู่แล้วหรืออย่างไร เพื่อให้เกิดการแข่งขันตาม ผอ.ธวัชชัย พูด สเปคเราก็เอาสเปคเดิมนะครับใส่เข้าไปเลยให้รู้ไปเลยว่ามันเป็นอย่างไร เราไม่ใช่คนตอบว่าล็อคสเปคหรือว่าไม่ล็อคก่อนที่ทำเราก็รู้ระเบียบฯอยู่แล้วว่าการล็อคมันผิดอยู่แล้วเราไม่เคยล็อคอยู่แล้วในการออกสเปคของช่าง มีแต่ว่าจะใช้งานอะไรที่เหมาะสมกับการเพิ่มสมรรถนะของงานนะครับผมตอบแค่นี้ครับขอบคุณครับ

**นายเรืองชัย ตราชู** **ประธานสภาเทศบาลนครขอนแก่น**

 คงได้คำตอบส่วนหนึ่งครับเชิญท่านนายกฯ ครับ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

 กราบเรียนท่านประธานสภาเทศบาล ท่านสมาชิกสภาเทศบาล หัวหน้าส่วนการงานครับ ผมพยายามให้ทุกฝ่ายได้นำเสนอ ผมพยายามฟังประเด็นที่ผมกำลังค้นหาก็คือผมได้อะไรจากการเหตุการณ์นี้ อันดับแรกไม่มีใครตำหนิว่าสมาชิกทำหน้าที่ไม่ดี ประการที่ 2 ไม่มีใครหมิ่นศักดิ์ศรีความเป็นสมาชิกสภาเทศบาล จะสังเกตไหมครับระบบที่เขาสร้างขึ้นมาเขาให้ถ่วงกันเราเองทำด้วยเจตนารมณ์ที่ดี เราเก็บเกี่ยวจากประสบการณ์ที่เจ็บซ้ำอยากได้ของดีสุดท้ายประมูลแต่กฎหมายและระเบียบฯ มันไม่ได้เอื้ออย่างที่เราต้องการ ท่านสมาชิกยกตัวอย่างโทรทัศน์สีเราจำกันได้ตั้งแต่สมัยอดีตสุดท้ายเราก็ได้อะไรไม่รู้ เครื่องปรับอากาศอยากจะได้อย่างดีๆสุดท้ายก็อะไรไม่รู้สิ่งที่สมาชิกสภาเทศบาล ได้ทำหน้าที่ครบถ้วนแล้วหละครับ ในการพยายามหาดีที่สุดเพื่อนำส่งต่อให้ผู้ปฏิบัติ มาถึงในส่วนผู้ปฏิบัติระเบียบฯก็ต้องตั้งคณะกรรมการ เมื่อตั้งคณะกรรมการแล้วกรรมการก็มีหน้าที่มีดุลยพินิจพร้อมต้องรับผิดชอบ คำถามก็คือการใช้ดุลยพินิจของคณะกรรมการพร้อมจะรับผิดชอบกับเหตุการณ์ที่เกิดขึ้นมากน้อยแค่ไหนผมเรียนในสภาแห่งนี้ ผมไม่เคยใช้อำนาจนายกเทศมนตรี เข้าไปก้าวก่ายผมไม่เคยไปสั่งว่าเขาทำหน้าที่ของเขาเขาเอาสิ่งที่ดีที่สุดมาให้คุณต้องทำอย่างนี้ไปอย่างไงคุณก็ต้องชี้แจงไป ชี้แจงผิดไม่ผิดพลาดไม่พลาด ถ้าผมใช้อำนาจดึงดันคุณจะต้องดำเนินการต่อไป ถ้าเกิดอะไรขึ้นมากรรมการรับผิดชอบ นายกฯไม่ต้องรับผิดชอบผมก็ให้เกียรติกับคณะกรรมการแต่สิทธิยกเลิกผมก็ทบทวนด้วยตัวเองว่าจะยกเลิกโดยใช้อำนาจส่วนตัว ใช้อำนาจนายกเทศมนตรีไม่ยกเลิกก็ได้ แต่ความรับผิดชอบคือนายกเทศมนตรี แต่คำถามมากกว่านั้นเราได้อะไรจากเหตุการณ์ในครั้งนี้ สาระสำคัญที่เกิดขึ้นสิ่งที่อยากจะได้เครื่องไม้เครื่องจักรเครื่องมือในสิ่งที่ดีที่สุดมาทำงานให้กับประชาชนภายใต้ระยะเวลาที่รวดเร็วที่สุดมีประสิทธิภาพที่สุด ข้ออ่อนของครั้งนี้มีสองสามประการ ประการที่ 1 การกำหนดคุณสมบัติโดยคณะกรรมการที่กำหนดคุณสมบัติ กับคณะกรรมการที่จัดซื้อจัดจ้างรับผิดชอบในสิ่งที่ตนเองทำได้มากน้อยแค่ไหน ในระบบราชการดูจากตำแหน่งของคนที่เป็นคณะกรรมการให้ผมวิเคราะห์ผมก็มั่นใจว่าโดยส่วนตัวเขาเขาไม่พร้อมจะรับผิดชอบในระบบของหน่วยงานก็มีการหารือตามลำดับอาวุโส ตามลำดับประสบการณ์ ถ้าเอาบทเรียนจากครั้งนี้มาถอด กรณีการตัดสินใจของคณะกรรมการ ถึงแม้จะใช้ดุลยพินิจของคณะกรรมการแต่ผมก็เชื่อว่าก็เกิดจากการแนะนำด้วยความหวังดีนั้นแหละของผู้บัญชาตามลำดับชั้นแต่สำคัญผมอยากให้ตระหนักถึงสิ่งอภิปรายในสภาทุกคนเป็นห่วง ห่วงประการแรกยังจะได้ของดีเหมือนเดิมไหม ห่วงประการที่ 2 ระยะเวลาที่สูญเสียไปจำนวน 200 วัน ตามที่สมาชิกสภาเทศบาล พูดถึงซึ่งผมเองก็ไม่ได้คำนวณ แต่คำถามก็คือระยะเวลาที่สูญเสียไปใช้เวลายาวนานในการตัดสินใจ มีกระบวนการเร่งรัดจากสำนักการคลัง หรือสำนักการช่างใช้เวลาสองเดือนกว่าในการตอบมันช้าเกินไป แต่อย่างน้อยที่สุดผู้รับผิดชอบตามลำดับชั้นก็ได้ขอโทษสภาไป ผมเข้าใจยุคปัจจุบันกับ พรบ.จัดซื้อจัดจ้างใหม่ทำให้คนห่วงหน้าห่วงหลังเต็มไปหมด ผมเองเห็นเหตุการณ์รนลานในปัจจุบันของการจัดซื้อจัดจ้างหลายๆเรื่อง ทุกคนก็ขาดความมั่นใจ ทุกคนกลัวคำคำเดียวผิดขึ้นมาตัวเองต้องรับผิดชอบแล้วคนที่สั่งการรับผิดชอบหรือเปล่าโดยระบบแบบนี้สุดท้ายทำให้สังคมในระบบหน่วยงานเราเป็นหน่วยงานที่ไม่น่าอยู่อยากจะร่วมรับผิดชอบแต่ชั้นความรับผิดชอบมันก็ไม่ได้ แต่ให้สั่งการด้วยวาจามันก็เป็นไปไม่ได้ก็ถือเป็นการก้าวก่าย ผมเองก็อยากจะนำเรียนสภาแห่งนี้กับสาระสำคัญของเรื่องนี้สิ่งที่ต้องเรียนรู้เป็นบทเรียนของผู้รับผิดชอบคุณวุฒิวัยวุฒิประสบการณ์ขีดความสามารถในการตัดสินใจมีมากน้อยเพียงใดประการที่หนึ่ง ประการที่สองการให้คำหารือปรึกษาและแนะนำ ถ้ามันมีวงเล็บเราก็เติมวงเล็บว่าด้วยความปรารถนาดีด้วยความจริงใจ ด้วยความตั้งใจดีโดยยังรักษาความซื่อสัตย์ต่อหน้าที่และองค์กรประการที่ 3 เมื่อผู้ปฏิบัติรับเอาคำแนะนำเหล่านั้นไปแล้วเป็นคำแนะนำที่ชอบเข้าสู่ขั้นตอนการตัดสินใจ การตัดสินใจให้เป็นอิสระอย่างแท้จริงของคณะกรรมการแล้วเจ้าตัวจะไม่กังวลอีกต่อไปประการที่ 4 กระบวนการทำงานขั้นตอนที่ล่าช้าคงไม่ต้องมานั่งอึดอัดฟังเขาอภิปรายกับการทำงานที่ไม่ควรจะเป็นประการที่ 5 ถ้าในระหว่างรอเพื่อเปิดประชุมสภาเทศบาล การเตรียมการถึงแม้ว่าเราจะสูญเสียไปแล้วการเตรียมการจัดซื้อจัดจ้างในครั้งต่อไปทำอะไรคืบหน้าไปแล้วบ้างถ้ารอสภาอนุมัติให้คืนเงินแล้วค่อยไปเริ่มต้นกระบวนการนับหนึ่งใหม่มันก็ช้าใช่หรือไม่ ประการที่ 6 สิ่งที่น่าคิดสมมุติถ้าผมเป็นคนที่ยื่นซองที่ถูกต้องและเป็นรายเดียวที่ได้รับการพิจารณาแต่ผมก็โดนคนที่ซื้อซองแต่ไม่ยื่นแล้วมาร้องเรียนผม ถ้าวันข้างหน้าเปิดประมูลใหม่แล้วผมเป็นคนที่ถูกต้องในคราวที่แล้ว แต่ผมไม่สามารถยื่นครั้งต่อไปได้หรือว่าผมยื่นแล้วผมไม่ได้ในครั้งต่อไปผมก็จะร้องคืนได้อีกไหมแล้วถ้าร้องคืนได้เราจะรับเป็นสาระสำคัญอีกไหม สิ่งที่เป็นบทเรียนของประการที่หกทุกอย่างมีมุมมองที่รอบด้านเสมอ เราคงไม่ได้มองมุมเดียวต่อจากนี้ไป ประการที่เจ็ดคณะกรรมกำหนดคุณสมบัติการจัดซื้อจัดจ้างถ้าเคยมีข่าวลือมีใครบางคนมายุ่งในขณะกำหนดคุณสมบัติ มีใครเข้ามายุ่งในการแก้ไขคุณสมบัติถ้า อึดอัดก็ร้องเป็นลายลักษณ์อักษรถึงผู้บริหารตามลำดับชั้น ผมก็จะเข้าไปช่วยได้ ลำพังฟังเพียงข่าวลือได้แต่เห็นใจลูกน้องเพราะมันไม่มีหลักฐานในความเป็นธรรมาภิบาลที่แท้จริงกรณีไม่เป็นอิสระในการทำงาน ก็ต้องร้องเรียนในความเป็นธรรมาภิบาลที่แท้จริงใครบางคนก็ไม่ควรจะเข้าไปยุ่ง ทำให้กระบวนการเกิดความสับสน ระส่ำระสายดังนั้นในเรื่องราวนี้ถือเป็นการถอดบทเรียนที่ล้ำค่าของคณะทำงานของผู้บริหารของเจ้าหน้าที่ผมเองก็คงจะสรุปสาระสำคัญว่าสิ่งที่ได้กับสิ่งที่สูญเสียมันเป็นเรื่องที่พวกเราจะต้องนำไปเพื่อไปปรับปรุงพัฒนาและก็เรียนรู้ก็นำเรียนท่านสมาชิกสภาเทศบาล เพื่อให้ได้ทราบว่าเราไม่เคยเพิกเฉยกับคำอภิปรายของสมาชิก ไม่เคยละเลยแล้วก็ไม่เคยเพิกเฉยขอบคุณกับข้อคิดดีๆขอบคุณกับแนวคิดดีๆที่ทำให้เกิดความตื่นตัวเกิดการปรับปรุงในการทำงานก็หวังเป็นอย่างยิ่งว่าท่านสมาชิกก็จะพยายามเข้าใจถึงสิ่งที่พยายามอธิบายผมในทางผู้บริหารสูงสุดที่รับผิดชอบผมก็จะนำเรื่องนี้กับไปทบทวนการถามหาคนรับผิดชอบผมก็ขออนุญาตในวันนี้ในฐานะที่ปฏิเสธไม่ได้เลยนายกเทศมนตรีต้องรับผิดชอบแต่การรับผิดชอบในครั้งนี้ผมจะถือเป็นบทเรียนเพื่อกลับไปปรับปรุงก็หวังว่าทุกท่านคงจะเข้าใจนะครับขอบพระคุณมากครับ

**นายเรืองชัย ตราชู** **ประธานสภาเทศบาลนครขอนแก่น**

คงจะครบ มีสมาชิกสภาเทศบาล ท่านใดจะอภิปรายอีกไหมครับ ขอเชิญคุณธนภณครับ

**นายธนภณ กิตติวิมลชัย สมาชิกสภาเทศบาลนครขอนแก่น**

ท่านประธานสภาเทศบาล ที่เคารพ เพื่อนสมาชิกสภาเทศบาล ผู้ทรงเกียรติผมว่าประเด็นที่ผมถามนี้ผมก็ชัดเจนนะคำถามผมใช้ผลการยื่นซองเดิมได้ไหม แล้วถ้าไม่ได้ให้คนซื้อซองเดิมยื่นใหม่ได้ไหม ผมว่าคำถามผมชัดนะหรือเปิดซองนะครับที่เขายื่นไว้ก็ประมาณนี้นะครับ มันติดขัดอะไรระเบียบฯอะไรหรือคำสั่งอะไรใหม่ผมว่ามันเป็นเรื่องเมื่อสักครู่ผู้อำนวยการสำนักการช่างก็ยืนยัน นะครับเราไม่เปลี่ยนคุณสมบัติในการประกาศใหม่ตรงนี้นะครับบางทีเป็นข้อสงสัยได้ว่า มันมีช่องทางเดียวในการเลือกปฏิบัติจริงหรือ ผมทำหน้าที่สมาชิกสภาเทศบาลต้องเรียนท่านประธานสภาด้วยสัตย์จริงนะครับผมไม่เคยเอาความรู้สึกส่วนตัวมาเลยผมไม่มีโมหะจริตผมไม่มีอคติทำอะไร กับใครในนี้สักคนเลยครับทุกคนล้วนเป็นกัลยาณมิตรที่ดี เราไปเผาผีกันอยู่ครับ แต่ด้วยบทบาทหน้าที่ความเป็นสมาชิกสภาเทศบาล ที่ต้องทำให้คุณค่ามันปรากฏครับ มันเป็นหน้าที่ที่ต้องทำก็เลยจะถามว่าสิ่งที่เราพอคิดได้ด้วยองค์ความรู้ที่เราพอมี เราถึงต้องถามไงครับท่านประธานฯครับ ผมไม่แน่ใจว่าสิ่งที่ผมถามไปผมถามรู้เรื่องไหมไม่มีคนตอบว่ามันใช้ได้จริงไหมหรือว่าไม่ได้กลไกที่ถูกยกเลิกไปแล้วใช่หรือไม่ครับก็ประมาณนี้นะครับท่านประธานฯ ครับทบทวนแล้วผมก็เริ่มงงๆตัวเองครับ ขอบคุณมากครับ

**นายเรืองชัย ตราชู** **ประธานสภาเทศบาลนครขอนแก่น**

เชิญท่านนายกฯครับ่

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

 ขออนุญาตท่านประธานสภา ครับรบกวนผู้อำนวยการสำนักการคลังช่วยชี้แจงกรณีที่ท่านสมาชิกสภาเทศบาลสอบถามเมื่อสักครู่ว่าคนเดิมทำอะไรได้บ้าง กับ พรบ.จัดซื้อจัดจ้างใหม่มีผลกระทบอะไรหรือไม่หรือสามารถทำได้ตามท่านสมาชิกสภาเทศบาล ก็รับเอาคำแนะนำไปเพื่อไปปฏิบัติต่อไป

**นางรุ่ง วิศิษฐารักษ์ ผู้อำนวยการสำนักการคลัง**

 กราบเรียนท่านประธานสภานะคะ เนื่องจากว่าประกาศทั้ง 3 ตัวนี้นะคะเราได้ทำการประกาศยกเลิกไปแล้วตั้งแต่วันที่ 17 พฤศจิกายน 2560 นะคะ ซึ่งเหตุผลที่จะต้องคืนเงินค่าซื้อเอกสารให้กับผู้ยื่นซองทั้ง 10 ราย นี้นะคะเนื่องจากว่าเดิมทีการประกาศของเราใช้ระเบียบฯ 2535 นะคะ ซึ่งเมื่อยกเลิกไปแล้วเราจำเป็นต้องประกาศใหม่ตามระเบียบฯ กระทรวงการคลังนะคะฉบับใหม่ที่พึ่งจะมีผลบังคับใช้นะคะ อีกประการหนึ่งก็คือเนื่องจากว่าในการใช้ระเบียบฯใหม่นี้การดำเนินการขายเอกสารของเรานี้นะคะผู้ซื้อเอกสารนี้เขาจะโหลดเอกสารจากเว็บไซต์นะคะซึ่งเราจะลงระบบ EGP ซึ่งผู้ประกอบการไม่จำเป็นต้องมาที่เทศบาลนะคะเขาสามารถโหลดผ่านระบบ แล้วการกำหนดค่าขายเอกสารของเรา เราได้กำหนดค่าขายเอกสารที่ถูกลงเนื่องจากว่าเราไม่จำเป็นต้องขายเอกสารนะคะ ดังนั้นจึงได้ทำการยกเลิกและก็คืนเงินค่าซื้อซองเอกสารไปให้ แล้วอีกประการหนึ่ง ตามระเบียบฯใหม่ตามที่ ผอ.ธวัชชัย เขาได้ชี้แจงสมาชิกสภาเทศบาลไปข้อดีของระเบียบฯใหม่ก็คือว่าก่อนที่จะมีการยื่นซองประมูลนะคะเราจะต้องประกาศ TOR ก่อนอย่างน้อยสามวันนะคะเพื่อที่จะให้ผู้ที่ต้องการยื่นเอกสารได้เข้าไปตรวจสอบ TOR ขอบเขตของงานแล้วก็ได้ทำการวิจารณ์ซึ่งก็เป็นการเปิดโอกาสได้ให้มีการวิจารณ์คุณสมบัติมากขึ้นซึ่งก็จะเป็นในเรื่องที่โปร่งใสยิ่งขึ้นในเรื่องของการจัดซื้อจัดจ้างนี้ก็เป็นเหตุผลว่าทำไมเราถึงต้องคืนเงินค่าซื้อซองเอกสารไปให้นะคะกับผู้ยื่นเอกสารคะ

**นายเรืองชัย ตราชู** **ประธานสภาเทศบาลนครขอนแก่น**

 มีท่านสมาชิกสภาเทศบาลท่านใดจะแสดงความคิดเห็นและอภิปรายอีกไหมครับ เชิญคุณธนภณ ครับ

**นายธนภณ กิตติวิมลชัย สมาชิกสภาเทศบาลนครขอนแก่น**

 ต้องขออภัยท่านประธานสภา ครับ เมื่อสักครู่ก็ได้รับคำตอบซึ่งผมว่าเป็นสิ่งที่ควรแถลงให้สภาทราบเพราะมันเป็นเงื่อนไขที่ถูกระเบียบฯ สั่งมาให้ทำแต่ก็จนแล้วจนรอดก็ไม่ได้รับคำตอบอยู่เพราะทำไมเขากระมิดกระเมียนในเรื่องอย่างนี้จัง จริงๆมันเป็นเงื่อนไขหลักของการประกาศคืนเงินครั้งนี้นะครับ คำตอบเมื่อสักครู่นะครับแต่ผมก็ไม่เห็นนะครับในเอกสารที่เป็นเรื่องทางการว่ามันจำเป็นต้องคืนเงินเพราะมีระเบียบฯใหม่นี้คือเงื่อนไขหลักเลยนะครับ อีกส่วนหนึ่งเมื่อสักครู่มีโทรศัพท์เข้ามาก็ทำให้ต้องทบทวนนิดหนึ่งนะครับว่าผมจะถามอะไร ผมคิดอย่างนี้ครับท่านประธานฯครับ เนื่องจากเอกสารเทศบัญญัติงบประมาณทุกฉบับทุกญัตติของเทศบาลนครขอนแก่น แห่งนี้ไม่ใช่เอกสารปกปิดครับ คุณสมบัติทุกประการที่กำหนดอยู่ในครุภัณฑ์ของเทศบัญญัติเทศบาลนครขอนแก่น แห่งนี้เปิดเผยครับ เว้นใครที่จะมาซื้อจะขายอะไรก็มาขอแล้วไปอ่านได้หมดครับก็ถือโอกาสประกาศเลยครับทีเดียวเลย ลงไปทั้งสี่ร้อยห้าร้อยหน้าครับใครไม่พอใจอันไหนก็ท้วงติงมาครับเอามันตั้งแต่เดือนตุลาคม วันที่ 1 เลยครับแล้วก็จบก็ไม่ต้องมีสภาเทศบาลมาพิจารณาอะไรทั้งสิ้นนะครับไม่ชอบหรือครับชอบไหมครับก็จะมีผู้รับเหมาผู้ประกอบการมันเข้ามาอยู่ประมาณสักสามสิบรายมันยำกันนี้ครับไม่ถูกใจก็ยำไปกว่าจะได้คำตอบวันนี้ตัวอย่างนี้มันไม่ใช่ 200 วัน อย่างที่ผมพูดนะครับ มัน 465 วัน ครับท่านประธานสภาครับ 455 วันครับวันนี้วันที่ 20 นะครับท่านประธานรวมไว้ประมาณปี 2560 รวมเข้าไปในปีนี้หนึ่งไตรมาส มัน 460 ,455 วัน นะครับมันเอาอย่างนั้นไหมครับ วิธีคิดไตร่ตรองทั้งหลาย ผมว่ามันต้องให้ความเป็นธรรมไม่ใช่ว่าระบบระเบียบฯทั้งหลายที่สั่งมา ลองทำแบบปกปิดแบบบางหน่วยงานนะครับมันพอได้งบประมาณลับทหารนะครับ วันจะทำจริงๆมันควรจะให้เขาไปทำวิจารณ์ครับ ขั้นตอนนี้มันคือขั้นตอนอะไรครับตกลงเสียงวิจารณ์ของผู้ขายที่ไม่สบอารมณ์หรือคนขายบางคนหรือผู้คนบางคนที่ผู้อำนวยการสำนักพูดถึงคนบ้าบอคอแตกที่ไหนก็ไม่รู้ผมพูดไม่ตรงกับคำท่านนะครับ มันร้องมาสุดท้ายที่พิจารณากันมาสามสี่วันเต็มนะครับไม่ชอบนะครับ ทำอย่างที่ผมแนะนำนะครับท่านประกาศมันตูมเดียววันที่ 1 ตุลาคม เลยนะครับส่งมันเข้าไปในนั้นหละครับใครอยากวิจารณ์อันไหนเชิญครับ แล้วเราก็จะได้แก้ไงครับเขาบอกประกาศ 3 วัน ใช่ไหม วันที่สี่เราก็ประชุมสภาอีกรอบครับ เพื่อแก้ไขให้ถูกใจเขาครับนี้หรือครับความยุติธรรมนี่หรือครับความโปร่งใสท่านประธานฯครับ ผมพูดอยู่เสมอหลายครั้งที่เราส่งเงินไปให้สันนิบาตเทศบาลนะครับปีนี้ส่งไปเจ็ดแสนห้าหมื่นบาทผมว่าส่งแล้วนะครับเคยมีอะไรกับเรื่องอย่างนี้ไหม เคยทำหน้าที่แทนองค์กรไหมครับเอาเงินไปใช้ฟรีๆปีหนึ่งร้อยกว่าล้านนะครับท่านประธานฯ ปีนี้ตอนอภิปรายงบประมาณผมไม่ได้พูดถึงประเด็นนี้เพราะผมพูดจนขี้เกียจและอายตัวเองที่จะพูดครับผมอายจริงๆครับ ลูกชายผมมันถามพ่อพูดเรื่องนี้หลายทีแล้วไม่อายบ้างหรือ มันไม่มีผลนะครับ ผมอายนะครับท่านประธานฯครับ แต่ท่านผู้บริหารเราก็กล้าจ่ายไปครับก็ไม่เป็นไรครับท่านมีหน้าที่ผมก็เคารพแต่วันนี้นะครับเรื่องอย่างนี้นะครับ เลือกวิธีอย่างผมได้ไหมครับมันผิดกฎหมายไหมครับเขาห้ามหรือเปล่าครับ ประกาศมันทุกครุภัณฑ์เลยส่งไปทีเดียวเลยครับพอไม่มีคนวิจารณ์เราก็ค่อยประกอบทยอยๆตามเวลาที่มีเงินครับผมถามไปผมเชื่อไม่ได้คำตอบหรอกครับแต่ผมคิดอย่างนี้ได้ไหมครับมันผิดตรงไหนไหมครับผมว่าบางครั้งคนออกระเบียบฯคนออกกติกาในสังคมต้องลุสาแก่เหตุครับ ทำไมบางคนจึงเป็นเจ้าอาวาสได้หละครับ ก็เป็นประมาณนี้นะครับขอบคุณมากครับท่านประธานครับ

**นายเรืองชัย ตราชู** **ประธานสภาเทศบาลนครขอนแก่น**

 มีท่านสมาชิกท่านใดจะอภิปรายอีกหรือไม่ (ไม่มี) ถ้าไม่มีสมาชิกท่านใดอภิปราย ผมจะขอมติเลย นะครับ ท่านใดอนุมัติให้จ่ายขาดเงินสะสมเทศบาลประจำปีงบประมาณ 2561 โปรดยกมือ (สมาชิกยกมือเป็นเอกฉันท์) ท่านใดเห็นเป็นอย่างอื่น (ไม่มี) ไม่มี นะครับ

**มติที่ประชุม เป็นอันว่าที่ประชุมแห่งนี้มีมติอนุมัติให้จ่ายขาดเงินสะสมของเทศบาลนครขอนแก่น**

**ประจำปีงบประมาณ พ.ศ.2561**

**นายเรืองชัย ตราชู** **ประธานสภาเทศบาลนครขอนแก่น**

 ที่คุณปรมินทร ก็ดี คุณธนภณ ก็ดี มีทั้งขอสังเกตมีทั้งคำถามตรงนี้ฝั่งที่จะตอบ ฝั่งที่จะชี้แจงก็เตรียมไว้เพราะผมได้รับเอกสารที่เราถามกันในระเบียบวาระการประชุมระเบียบวาระที่ 3 ได้มาเรียบร้อยแล้วผมขออนุญาตกลับไปตรงนั้นก่อนเพื่อลงมติ เอกสารท่านสมาชิกสภาเทศบาล ท่านใดยังไม่ได้โปรดยกมือครับ

**นายธนภณ กิตติวิมลชัย สมาชิกสภาเทศบาลนครขอนแก่น**

 เรียนท่านประธานครับ ผมเห็นเอกสารแล้วเขาเอามายื่นให้ผมขณะที่ผมยืนอภิปรายในระเบียบวาระที่ 5 ผมก็เลยต้องขอโอกาส ขอเวลาดูสักนิดนะครับท่านประธาน ปรากฏว่าเป็นเอกสารคนละฉบับนี้ครับ ใช่ไหมครับ อันโน่นเรียนใครครับ อันนี้เรียนรัฐมนตรีว่าการกระทรวงเกษตรและสหกรณ์ ที่ลง นรว.208 ที่ไปใช้กระทรวงมหาดไทยด้วยใช่ไหมนี้ นี้ครับท่านประธานเวลาต้องอ่านละเอียด หัวเรื่องมันไม่ถึงนะ เขาให้ถือปฏิบัติเหมือนกันหรือเปล่าผมไม่แน่ใจ ท่านประธานฯ ลองพิจารณาดูนะครับ ผมเรียนตรงๆครับท่านประธานฯครับ ผมฟังรายการชูวิทย์เยอะ ชูวิทย์อ้างอยู่เสมอนะอ่านกฎหมายออกดูกฎหมายเป็น ชูวิทย์ไม่ได้พูดแบบนี้แล้ว ชูวิทย์ บอกว่าอ่านกฎหมายรู้นะครับ และดูกฎหมายเป็น แต่ผมไม่ใช่นักกฎหมาย แต่ผมอ่านกฎหมายออกแค่นั้นแหละพอดูๆ เอกสาร 2 ฉบับ นี้คนละเรื่องกัน ใช่ไหมผมไม่แน่ใจนะครับ ท่านช่วยพิจารณาให้ผมหน่อยเถอะครับ

**นายเรืองชัย ตราชู** **ประธานสภาเทศบาลนครขอนแก่น**

 ใครจะตอบได้เชิญครับ ใครจะตอบชี้แจงหนังสือฉบับนี้สามารถนำมาใช้ได้กับกระทรวงมหาดไทย และองค์กรปกครองส่วนท้องถิ่น เพราะที่เห็นหัวข้อนี้เรียนรัฐมนตรีว่าการกระทรวงเกษตรและสหกรณ์ นะครับ ใครจะตอบได้ เชิญครับ ขอเชิญท่านรองปลัดเทศบาล ครับ

**นางกฤษณา แสนสอาด รองปลัดเทศบาลนครขอนแก่น**

กราบเรียนท่านประธานฯ ท่านสมาชิกสภาเทศบาลผู้ทรงเกียรตินะคะ หนังสือฉบับนี้มันเป็นหนังสือเวียนนะคะ เป็นที่ นร 0505/ว 272 ว คือหนังสือเวียนแจ้งเวียน กระทรวง/ทบวง/กรม นะคะ ซึ่งเอกสารชุดนี้ซึ่งตอนแรกอยู่ในญัตตินะมันเป็นหนังสือเวียนเหมือนกัน แต่ปรากฏว่าไม่มีลายเซ็นอย่างที่ท่านว่า ซึ่งเอกสารที่โหลดมาเป็นสำเนากรณีสำเนานี้การพิมพ์ แทนการลงลายมือชื่อก็เป็นระเบียบของระเบียบงานสารบรรณ อยู่แล้วนะคะ แล้วทีนี้ที่ท่านอยากเห็นหนังสือที่เป็นลายเซ็นก็เลยไปโหลดมา เป็นหนังสือเวียนซึ่งเขาเวียนกระทรวง/ทบวง/กรม นะคะ มันใช้ข้อความเดียวกันแต่เวลาเรียน จะเรียนไม่เหมือนกันนะคะท่าน ขอบพระคุณมากค่ะ

**นายเรืองชัย ตราชู** **ประธานสภาเทศบาลนครขอนแก่น**

 ก็สรุปว่าใช้ได้ เป็นหนังสือที่ยืนยันว่าถูกต้อง ผมก็กลับไปถามมติระเบียบวาระที่ค้างไว้ มีท่านอื่นจะอภิปรายไหมครับ ถ้าไม่มีท่านสมาชิกท่านใดจะอภิปรายอีกหรือไม่ (ไม่มี) ถ้าไม่มีสมาชิกท่านใดอภิปราย ผมจะขอมติเลย นะครับ ท่านใดอนุมัติให้จ่ายขาดเงินสะสมเทศบาลประจำปี 2561 เพื่อจ่ายคืนค่าปรับกรณีช่วยเหลือผู้ประกอบการก่อสร้าง ที่ได้รับผลกระทบจากการขาดแคลนแรงงานอันเนื่องมาจากการปรับอัตราค่าจ้างขั้นต่ำ 300 บาท โปรดยกมือ (สมาชิกยกมือเป็นเอกฉันท์) ท่านใดเห็นเป็นอย่างอื่น (ไม่มี) ไม่มี นะครับ

**มติที่ประชุม เป็นอันว่าที่ประชุมแห่งนี้ มีมติอนุมัติให้จ่ายขาดเงินสะสมเทศบาลประจำปีงบประมาณ 2561 เพื่อจ่ายคืนค่าปรับกรณีช่วยเหลือผู้ประกอบการก่อสร้าง ที่ได้รับผลกระทบจากการขาดแคลนแรงงาน อันเนื่องมาจากการปรับอัตราค่าแรงขั้นต่ำ 300 บาท**

**ระเบียบวาระที่ 6 เรื่องอื่นๆ**

**นายเรืองชัย ตราชู ประธานสภาเทศบาลนครขอนแก่น**

 ระเบียบวาระอื่น ๆ ท่านสมาชิกสภาเทศบาลท่านใดจะนำเสนอเรื่องอื่นๆ เชิญคุณธนภณ ครับ

**นายธนภณ กิตติวิมลชัย สมาชิกสภาเทศบาลนครขอนแก่น**

 เรียนท่านประธานสภาเทศบาล ที่เคารพ เพื่อนสมาชิกสภาเทศบาลผู้ทรงเกียรติ เกรงใจแต่ต้องถือโอกาสนี้มาใช้วันเวลาที่เราประชุมยาวนานมาก ความจริงควรนัดเวลาประชุมตั้งแต่ตอนเก้าโมงนะครับ มาถึงตอนนี้เพราะเราโสกันเรื่องสาระเรื่องทั้งหมดที่ประชุมนะครับก็เป็นเวลา 7- 8 ชั่วโมง ท่านประธานครับผมเองทำหน้าที่เป็นสมาชิกสภาเทศบาลนครขอนแก่นแห่งนี้มาก็เกือบร่วมๆเกือบ 20 ปี บางเรื่องที่ผมขอโอกาสในสภาที่นี้เพื่อพูดบางเรื่องผมว่ามันเป็นสาระของการเรียนรู้ทำไมสภาถึงคุยกันยืดเยื้อทำไมสภาหรือการประชุมนอกรอบของเทศบาลบาลนครขอนแก่นถึงเป็นสาระ ผมยกโครงการหนึ่งครับท่านประธานสภาที่เคารพ โครงการป้องกันตลิ่งพังฝั่งทิศใต้ของบึงแก่นนครครับเมื่อคราวการประชุมในปีงบประมาณ 2560 หรือ 2559 นะครับ วันหนึ่งก็มีการเสนอทำแนวป้องกันตลิ่งพังที่บึงแก่นนครตั้งแต่สวนดอกคูนไปถึงศาลเจ้าแม่สองนางระยะรวมกันประมาณ 700 เมตรนะครับ เจ็ดร้อยเศษๆ วันนั้นเราคุยกันนอกรอบท่านประธานครับ ต้องเคารพคุณค่าของการคุยและฟัง ต้องชื่นชมท่านประธานที่ทำหน้าที่ประธานในที่ประชุมนอกรอบนะครับ ต้องเคารพท่านนายกฯ คณะผู้บริหาร ต้องเคารพท่านผู้อำนวยการสำนักการช่าง และผู้อำนวยการสำนักการคลัง หรือพี่น้องข้าราชการส่วนอื่นที่ทนฟัง วันหนึ่งโครงการนี้ผ่านสภาเทศบาลไปในลักษณะสะพาน แต่วันนี้ถูกตั้งชื่อว่าสะพานราชพฤษวิถี เป็นสะพานเต็มตัวเลย ผมต้องพูดเรื่องนี้เพราะว่าในญัตติในวันพิจารณางบประมาณในสภาไม่มีนะครับ เพราะเราใช้เงื่อนไขและเหตุผลในที่ประชุมนอกรอบหมดเลยนะครับ สะพานราชพฤษวิถี ใต้สะพานมีโซ่สแตนเลสห้อยแท่งคอนกรีตซึ่งปกติคนไม่ค่อยเห็นครับ เพื่อลดพลังงานคลื่นพลังงานลงที่พัดน้ำเข้าไปกระทบฝั่งทางด้านทิศใต้ของบึงแก่นนครที่ทำให้ตลิ่งมันพังออกมานะครับ วันนั้นเราลดแนวป้องกันตลิ่งพังลงมาจากเจ็ดร้อยกว่าเมตรเหลือ3-4 ร้อยจริงๆมันเป็นวิธีคิดของการใช้ความรู้มันเป็นเงื่อนไขของวิศวกรหลายคนที่นั่งอยู่ในนี้ที่ร่วมกันได้ใช้ความรู้แล้วเปลี่ยนเป็นปัญญาแล้วเอาไปทำกับบ้านเมืองทำไมผมถึงพูดเสียยืดเยื้อครับที่มาที่ไปวันหนึ่งไม่มีใครรู้หรอกครับว่าเทศบาลนครขอนแก่นไปคิดสะพานเรารู้ว่าทางวิศวกรรมเราลดวิธีลดพลังงานน้ำด้วยวิธีหลากหลายครับ วันนี้เทศบาลนครขอนแก่นแห่งนี้เลยได้แรง Mark เรียกภาษาอังกฤษอย่างนี้ แต่ผมในฐานะสมาชิกสภาและได้สัมผัสคนไปใช้ผมเห็นรูปภาพที่สิ่งก่อสร้างแห่งนี้ในโซเซียลผมว่าเป็นสิ่งที่ปรากฏเยอะที่สุดของเทศบาลนครขอนแก่นในรอบปี 2560 ครับ มันคือคุณค่ามันต้องขอบคุณหลายภาคส่วนโดยเฉพาะผอ.สำนัก ผอ.ยินชัย ครับ ผมลุกขึ้นมาอภิปรายวันนี้ไม่ได้ชื่นชมตัวเองครับแต่ผมเป็นคนแรกๆเลยที่ขอให้เปลี่ยนแนวป้องกันตลิ่งพังมาด้วยวิธีนี้พอดีได้รับข้อมูลที่ดีได้มีภาพถ่ายที่เป็นองค์ประกอบที่สวยงามในต่างประเทศมาขอบคุณสถาปนิกครับที่ออกแบบตอบสนองได้ดีมากถึงแม้ระหว่างการคุยอาจจะใช้คำพูดที่ไม่ค่อยเพราะไปหลายครั้งเหมือนกันแต่วันนี้เราเชิดหน้าชูตาผมพูดอย่างไม่อายครับ ผมกล้าลุกขึ้นมาอภิปรายวันนี้เพราะว่าผมว่าเป็นสิ่งที่น่าภูมิใจในชีวิตของการทำหน้าที่สมาชิกสภาเทศบาลนครขอนแก่นแห่งนี้ครับ ถึงแม้นในรอบหลายปีก็ทำหลายเรื่องครับแต่เรื่องนี้เป็นประจักษ์พยานที่ชัดเจนมากครับ จำเป็นต้องมีสมาชิกที่มีองค์ความรู้ที่หลากหลายครับไม่จำเป็นต้องรู้ทุกเรื่องในตัวคนเดียวครับเวลาแลกเปลี่ยนพูดคุยผมว่ามันควรเอาความรู้มาเปลี่ยนเป็นปัญญาแล้วใช้กับงบประมาณเพื่อไปตอบสนองการพัฒนาบ้านเมืองครับสิ่งหนึ่งที่ผมต้องเรียนตรงๆกับท่านประธานฯครับวันหนึ่งมีคนร้องเรียนผู้บริหารต้องไปตั้งเวทีเสวนาไม่น้อยครับ ผมไม่แน่ใจว่าตอบเขาจบหรือยังครับแต่ไม่เป็นไรครับโลกนี้ไม่ใช่เรื่องแปลกครับพอมนุษย์มันถูกให้เป็นวตสังขารแบบนี้หละครับเช่นกันครับท่านประธานครับหลายโครงการที่ใช้งบประมาณใกล้เคียงกันในเทศบาลนครขอนแก่นแห่งนี้นะครับเราก็พิจารณาไม่น้อยกว่านี้ครับ แต่ท่านประธานฯครับในห้วงเวลาใกล้ๆกันในห้วงเวลาในงบประมาณที่ใกล้เคียงกันครับเราก็มีสิ่งก่อสร้างเหมือนกัน ภายใต้การกำกับของบุคคลคณะเดียวกันสภาแห่งเดียวกันสมาชิกชุดเดิมเลยครับไม่มีใครล้มหายตายจากไปไม่ถูกปลดด้วย ปรากฏว่า ภาษาไทยผมไม่แน่ใจว่าอะไรถนนหน้าเมืองครับท่านประธานสภาที่เคารพครับทำไปไม่มีวันไหนที่ผมผ่านแล้วผมภาคภูมิใจเลยครับ จริงๆเป็นงานที่ง่ายมากครับวันนี้สีที่ทาแบ่งช่องจราจรก็ลบเลือนไปหมดแล้วครับ ใช้ยังไม่ครบ 200 วัน เลยครับ ผมเรียนท่านประธานฯครับผมใช้ถนนเส้นนี้มาใช้สิ่งปลูกสร้างอันนี้มาผมไม่เคยเห็นตั้งแต่วันเริ่มโครงการจนถึงบัดนี้ว่าวันไหนที่มันสมบรูณ์สักวันครับแต่ก็ไม่แปลกทำอะไรก็ตามบนพื้นผิวที่มีประชาชนมีพี่น้องผู้คนจำนวนมากผ่านไปผ่านมาในขณะที่ก่อสร้างมันก็น่าเห็นใจครับ แต่ผมเชื่อว่าโครงการแบบนี้มันกำหนดแผนงานแผนการได้ครับ เราต้องยอมเจ็บปวดกับมันได้ในบางครั้งที่ต้องปิดเราไม่เลยเราไม่เคยเลี่ยงเลยครับมันก็ได้ประสบการณ์แบบนี้หละครับท่านประธานฯครับบางทีบางครั้งเราลงไปเยอะมีเพื่อนหลายคนเขาถามว่า มันใช่หน้าที่ของสมาชิกสภาเทศบาล หรือไม่ครับท่านประธานฯที่เคารพครับบางทีก็ยอมกลำกลืนต่อการทนคำถามแบบนี้ครับผมรู้ครับมันไม่ใช่หน้าที่ครับเพราะบางทีการก้าวล่วงไปมันก็เป็นการปิดกั้นข้อคิดเห็นที่มาจากปัญญาของข้าราชการประจำ มาจากส่วนของคณะผู้บริหารครับมันไปแสดงแอคชั่นมากก็ไม่ดีครับบางอันก็ระวังบางอันก็ไม่ไปแตะเลยในวันนี้เมื่อประมาณสองเดือนเศษที่แล้วครับมีโครงการหนึ่งครับที่ผ่านหน้าโรงแรมโอ เอ็ม จี ผ่านโรงแรมบุษราคัม ซึ่งตรงนั้นต้องยอมรับการเสนอโครงการผมเห็นด้วยทันทีครับเพราะผมก็เป็นหนึ่งในบุคคลที่เรียกร้อง วันหนึ่งผมเจอคนรู้จักเขาเป็นวิศวกรครับเขาบอกเขาเห็นประกาศใน เทศบัญญัติในประกาศการจัดซื้อจัดจ้างของเทศบาลนครขอนแก่นระบุในประกาศอยู่ครับไม่ใช่ ในประกาศมีเงื่อนไขรายละเอียดอยู่ว่ามีงบประมาณในส่วนที่เราต้องไปฉีดน้ำปูนอะไรอย่างนี้ตัวประกาศผมไม่ได้ถือมาครับ ท่านประธานฯ ลงแล้วมีงบประมาณในส่วนนี้หนึ่งล้านเจ็ดแสนบาท ผมเองสารภาพครับไม่มีตาทิพย์ ไม่ว่าใต้นั้นมีโพรงเท่าไหร่แต่ผมเชื่อว่าถนนตรงนั้นมีการชำรุดเยอะครับ วันผ่านไปผ่านมาวันนี้เขาทำหน้าที่ก่อสร้างตรงนั้นของบริษัทผู้ประกอบการครับก็รื้อพื้นที่หลายส่วนออกแล้วก็ทำใหม่วันนี้เสร็จแล้วครับ แต่ผู้คนแถวนั้นบางคนที่เขาถามผมเขาใช้บ่อยเขาบอกว่าเขาฉีดตัวน้ำปูนหนึ่งล้านเจ็ดแสนบาทอยู่ตรงไหน ผมพยายามทบทวนพยายามคิดว่ามันอยู่ตรงไหนผมก็บอกว่า ผมก็ตอบเขานะครับเพราะผมก็รักองค์กรไม่น้อยกว่าใครในนี้สักคนหรอกครับเจ้าหน้าที่เขาคงมีการสำรวจที่ชัดเจนถึงจะตั้งงบประมาณได้ เขาคงมีสิ่งที่เป็นหลักฐานในการยืนยันว่าเขาได้ฉีดไปในปริมาณนั้นแล้วเขาถึงกล้าตรวจรับ วันนี้ก็ผ่านมานานสมควรต่อผู้ประกอบการที่ยกไซต์งานส่วนงานออกจากสถานที่ตรงนั้นแล้ว ไม่ทราบวันนั้นวันนี้ว่าพอมีเอกสารให้สภาทราบไหมครับ ถึงแม้ว่าไม่ใช่วันนี้ก็ไม่เป็นธรรมพอจะมีเอกสารบอกไหมครับว่ามันฉีดตรงไหนหลุมไหนมีภาพถ่ายไหมครับที่ท่านใช้ในการประมาณการ ท่านประธานฯครับอันนี้ไม่เป็นธรรมจริงๆ ผมพูดเรื่องนี้ผมก็อึดอัดครับ เพราะไม่มีใครตาทิพย์สักคนครับ แต่ผมถูกบุคคลภายนอกที่เขาพอรู้เหตุ รู้ผลครับเขาถามมาครับผมไม่อยากถามในสภาแห่งนี้นะครับจริงๆผมไม่อยากถามเลยครับแต่ผมถูกถามเงื่อนไขนี้ มาด้วยบุคคลคนเดียวกันว่าเป็นสมาชิกสภาเทศบาลฝากถามแค่นี้ถามไม่ได้หรือ ผมไม่เคยกลัวครับแต่ผมไม่ได้ถามในช่วงคราวประชุมในคราวที่ผ่านๆมาเพราะว่าผมก็คิดว่ามันอยู่ในช่วงระหว่างดำเนินการ วันนี้ชัดเจนครับ โครงการนี้เขาก่อสร้างแล้วเสร็จครับรบกวนหน่อยครับท่านประธานฯครับช่วยถามไปยังผู้บริหารด้วยครับช่วยรวบรวมหลักฐานมาให้ผมเอาไปแสดงให้สาธารณชนรู้หน่อยเถอะครับ ว่าเขาฉีดหลุมไหนเท่าไหร่ งบประมาณเรามันเป็นงบประมาณล่ำซำครับที่เขาเหมาแล้วเหมาเลยครับแต่วันหนึ่งถ้ามีโอกาสมีวาสนาได้เป็นสมาชิกสภาเทศบาลอีกผมจะเรียกยืนยันว่าจะพิจารณางบประมาณด้วยความละเอียดมากขึ้นผมไม่กลัวผมไม่หวั่นไหวต่อที่คำที่บอกว่าผมก้าวล่วงไปมากเกินไป เพราะผมเชื่อแล้วว่าการใช้ความรู้ที่เรามีในแต่ละตัวคนตัวบุคคลเปลี่ยนเป็นปัญญาแล้วเอามาพิจารณาเรื่องของบ้านเมืองเป็นเรื่องชอบโดยธรรม ผมจำเป็นต้องทำอย่างนั้นครับท่านประธานฯครับจะเสียเวลามากสักหน่อยก็ไม่เป็นไรหรอกครับเพราะว่าต้องยอมครับชีวิตคนเราก็แค่นี้อันไหนที่พอทำได้ก็ทำให้ดีกับบ้านเมืองครับขอบคุณมากครับท่านประธานฯที่เคารพครับ

**นายเรืองชัย ตราชู ประธานสภาเทศบาลนครขอนแก่น**

มีสมาชิกท่านอื่นอยากจะสอบถามเรื่องอะไรอีกไหม ถ้าไม่มีเชิญทางคณะผู้บริหารหรือใครที่จะตอบคำถามที่คุณธนภณ ถามเชิญครับ

**นายธวัชชัย รื่นรมย์สิริ รองนายกเทศมนตรีนครขอนแก่น**

เรียนท่านประธานสภาฯ ที่เคารพ และเพื่อนสมาชิกผู้ทรงเกียรติทุกท่านครับ ก็คงตรงกันครับในการทำหน้าที่เราเองเราก็ต้องการความโปร่งใสแล้วก็ถูกต้องก็เราได้เตรียมการเรื่องนี้พอสมควรอยู่นะครับแต่ว่าก็คงอย่างที่ว่าจะเอาเดี่ยวนี้หรือเดียวนี้มันคงเป็นเรื่องของความเข้าใจที่ต้องมานั่งอธิบายกันด้วยอาจจะต้องคือก็ต้องให้ทางผู้อำนวยการสำนักการช่างช่วยอธิบายเบื้องต้นแต่ในกรณีของเอกสารต่างๆนั้น คงจะต้องรวบรวมส่งให้ท่านสมาชิกสภาเทศบาลตามที่ขอนะครับ ขออนุญาตให้ท่านผอ.ยินชัย เป็นผู้ตอบนะครับ

**นายเรืองชัย ตราชู ประธานสภาเทศบาลนครขอนแก่น**

 เชิญท่านผอ.ยินชัยครับ

**นายยินชัย อานันทนสกุล ผู้อำนวยการสำนักการช่าง**

ขอบคุณท่านประธานสภาฯ ครับ คือเรื่องนี้เราได้รับทราบมาแล้วครับเราก็เตรียมเอกสารไว้ให้แล้วนะครับผมสรุปคร่าวๆก็แล้วกันว่าโครงการนี้จะมีตอนที่เขาสำรวจออกแบบนี้เขาจะมีเครื่องทางวิศวกรรมติรถวิ่งบนถนนคอนกรีตที่ชำรุดนะครับ พอวิ่งเสร็จก็จะมีเส้นสีขึ้นมาว่าตรงไหนไม่ทรุดจะเป็นเส้นเหมือนขนมชั้นนะครับสีออกมาต่างกันตรงไหนที่ทรุดมาก ถ้ามองเห็นว่าทรุดเลยคือซ่อมแบบ Full Depth คือทุบออกไปเลย ถ้ามองเห็นว่าทรุดเลยคือรื้อซ่อมแบบ Full Depth นี้คืออย่างที่หนึ่ง อันที่สองคือร้าวแต่ว่าเรียบอยู่ก็จะมีเครื่องวิ่งไปตั้งแต่ต้นทางไปสุดทางจะมีกราฟออกมาให้เห็น เป็นเส้นเหมือนขนมชั้นสีเขียวสีเหลืองสีแดงประมาณนี้ นะครับอันนี้คือก่อนประมาณราคาพอได้ ก็ใช้สเปคของกรมทางหลวงนะครับก็คือว่าถ้าลักษณะต่อตารางเมตรจะฉีดปูนเข้าไปกี่กิโลประมาณนี้นะครับ ปูนก็จะมีชนิดของปูนตามมาตรฐานของกรมทางหลวงนะครับวิธีการทำงานของเราก็พอสำรวจได้เสร็จ ก็ประมาณเป็นตารางเมตรออกมาว่าแผลงไหนต้องซ่อมวิธีเขาเรียก Subsealing นะครับว่ากี่แผลงนี้ผมก็สั่งคนคุมงานทำเป็นเล่มไว้ให้แล้วนะครับว่าตรงไหนที่ฉีดตรงไหนที่รื้อนะครับเป็นตามแบบนะครับเอาไว้เตรียมให้สมาชิกนะครับ แล้วก็คงจะเข้าไปอธิบายในส่วนที่สงสัยนะครับ พอทำเสร็จแล้วพอจะรับงานก็เอาเครื่องนี้มาวิ่งอีกทีหนึ่งนะครับมาวิ่งเทียบสีเหมือนกันว่าอันที่มันดีสีแบบนี้ประมาณนี้นะครับ อันไหนเห็นคือลักษณะของธรรมชาติก็เหมือนจะเป็นคลื่นเสียงนะครับ ถ้าชั้นในแข็งแรงมันก็จะมีกราฟความถี่ขึ้นมา ตรงไหนเป็นโพรงก็จะแบบขาดจากกันประมาณนี้นะครับ ก็คงเป็นเรื่องเทคนิคสรุปแล้วก็คือว่าตอนนี้เราก็ทราบว่าท่านสมาชิกเทศบาลสนใจเรื่องนี้ที่จะไปตอบประชาชนเราก็เตรียมตอนนี้เราก็ไม่ได้เซ็นตรวจรับทั้งหมดนะครับก็เหลือผมกับท่านประธานตรวจการจ้างก็รอรายงานฉบับนี้นะครับเพื่อจะนำเรียนท่านสมาชิกสภาเทศบาลก่อนนะครับ ทางผู้รับจ้างส่งงานมาแล้วครับแต่เรารอกราฟที่จะเช็คว่าที่เขาวิ่งหลังจากซ่อมแล้วนี้มันเป็นไปตามที่เราออกแบบหรือเปล่าก็เรียนเบื้องต้นแค่นี้ก่อนนะครับ

**นายเรืองชัย ตราชู ประธานสภาเทศบาลนครขอนแก่น**

 ผมลองถามให้เป็นวิธีปฏิบัติเพื่อคำถามจะได้จบ พอที่จะนัดวันได้ไหมว่าเอกสารอะไรต่างๆเอกสารสามารถเผยแพร่ได้ไหมประมาณนี้พอนัดวันได้ไหม

**นายยินชัย อานันทนสกุล ผู้อำนวยการสำนักการช่าง**

 ผมคิดว่าพอดีช่างกมลศักดิ์ กับอาคมเขาไปอบรมนะครับ ก็คิดว่าภายในอาทิตย์หน้าจะได้เพราะสั่งมาสองสามอาทิตย์แล้วครับ

**นายเรืองชัย ตราชู ประธานสภาเทศบาลนครขอนแก่น**

 ก็แปลว่าให้ได้ก่อนสิ้นปี

**นายยินชัย อานันทนสกุล ผู้อำนวยการสำนักการช่าง**

 ก่อนสิ้นปีได้ครับ

**นายเรืองชัย ตราชู ประธานสภาเทศบาลนครขอนแก่น**

 สรุปว่าจะมีเอกสารสามารถเผยแพร่อะไรต่างๆให้คนเห็นได้ ครับมีสมาชิกท่านใดจะอภิปรายเพิ่มเติมอีกหรือไม่ครับถ้าไม่มีสมาชิกท่านใดอภิปรายเพิ่มเติมอีกผมก็ต้องขอขอบคุณท่านผู้บริหาร สมาชิกสภาเทศบาล เจ้าหน้าที่ทุกท่านโดยเฉพาะท่านประธานชุมชนนะครับท่านอยู่ฟังการประชุมนี้จนจบนะครับก็ ขอขอบคุณท่านเป็น อย่างยิ่งขอปิดประชุมครับ

 **เลิกประชุมเวลา 16.10 น.**

(ลงชื่อ) ผู้บันทึกรายงานการประชุม

 (นางฐิติญาพัณ พีระธันยกานต์)

 นักจัดการงานทั่วไปปฏิบัติการ

 (ลงชื่อ) ผู้ตรวจรายงานการประชุม

 (นางสาวอมรา โกศลสุรภูมิ)

 หัวหน้าฝ่ายการประชุมและกิจการสภา

 (ลงชื่อ) ผู้ตรวจรายงานการประชุม

 (นายอดิศักดิ์ สมจิตต์)

 หัวหน้าสำนักปลัดเทศบาล

 (ลงชื่อ) ผู้ตรวจ / ทาน

 (ดร.กฤษณวรุณ ไชยนิจ)

 ปลัดเทศบาลนครขอนแก่น

 เลขานุการสภาเทศบาลนครขอนแก่น

 **คณะกรรมการตรวจรายงานการประชุมสภาเทศบาลตรวจแล้วถูกต้อง**

 (ลงชื่อ) ประธานกรรมการ

 (นายสมภพ วงศ์ก่อ)

 สมาชิกสภาเทศบาลนครขอนแก่น

 (ลงชื่อ) กรรมการ

 (นางสาวนริสศรา เรืองศร)

 สมาชิกสภาเทศบาลนครขอนแก่น

 (ลงชื่อ) กรรมการ

 (นายวรินทร์ เอกบุรินทร์)

 สมาชิกสภาเทศบาลนครขอนแก่น

 (ลงชื่อ) กรรมการ

 (นางสาวภาสิณี ธีรภานุ)

 สมาชิกสภาเทศบาลนครขอนแก่น

 (ลงชื่อ) กรรมการ

 (นายปฎลชัย พัฒน์ดำรงจิตร)

 สมาชิกสภาเทศบาลนครขอนแก่น